text:
SICONGOSEKULINDZA No. 4 2017
UCABANGANI?
Kufa kuyintsandvo yaNkulunkulu yini? LiBhayibheli litsi: “[Nkulunkulu] utawesula tonkhe tinyembeti emehlweni abo, kufa ngeke kusaba khona.”—Sembulo 21:4.
Le-Sicongosekulindza siveta kabanti loko liBhayibheli lelikushoko ngekuphila kanye nekufa.
SIHLOKO LESINGUMGOGODLA
Umbuto Lodida Bantfu Labanyenti
Njengobe imibono yalokwenteka kumuntfu nakafa yehlukene kakhulu, singatitfola kuphi timphendvulo lesingatetsemba?
SIHLOKO LESINGUMGOGODLA
Lokushiwo LiBhayibheli Ngekuphila Nangekufa
Kukhona yini incenye yetfu lechubeka iphila nasifa? Sinemphefumulo longafi yini? Bakuphi bantfu labafile?
Nangabe Umuntfu Lomtsandzako Anesifo Lesingelapheki
Emalunga emndeni angamdvudvuta aphindze amnakekele njani lamtsandzako lonesifo lesingelapheki? Labanakekela lonesifo lesingelapheki bangabhekana kanjani nekucindzeteleka lokungabangelwa ngulesimo?
Elias Hutter NemaBhayibheli Akhe EsiHebheru Lamangalisako
Elias Hutter, sati sangelikhulu lesi-16, sashicilela emaBhayibheli esiHebheru lamabili labaluleke kakhulu.
Sicinisekiso Lesinemandla Lesisitfola Eluhlavini Loluncane Lwesihebheru
Ngusiphi sifundvo lesingasitfola emavini aJesu lamayelana neluhlavu loluncane?
Umhlaba Lolipharadisi—Utawuba Khona Mbamba Yini Noma Uliphupho?
Kulahleka kwelipharadisi kuyintfo bonkhe bantfu labayatiko. Lingaphindze libe khona yini lelipharadisi?
Litsini LiBhayibheli?
Kukhatsateka kubonakala kuyincenye yekuphila. Kuyoke kuphele yini?


c: text/html

text:
SEHLUKO 12
Yini Longayenta Kute Ube Ngumngani WaNkulunkulu?
1, 2. Bekubobani labanye bebangani baJehova?
NGUBANI lofisa abe ngumngani wakho? Ngumuntfu lomtsandzako, lovana naye nalonebuntfu lobuhle lobutsandzako.
2 Jehova ukhetsa labanye bantfu kutsi babe bangani bakhe. Abrahama bekangulomunye webangani baNkulunkulu. (Isaya 41:8; Jakobe 2:23) Jehova bekamtsandza naDavide, waze watsi ‘abengumuntfu lowemukelwe yinhlitiyo yakhe.’ (Imisebenti 13:22) Umphrofethi Danyela ‘bekatsandzeka’ kakhulu kuJehova.—Danyela 9:23.
3. Kungani bo-Abrahama, Davide, kanye naDanyela baba bangani baJehova?
3 Kwenteka njani kutsi bo-Abrahama, Davide, kanye naDanyela babe bangani baNkulunkulu? Jehova watsi ku-Abrahama: “Ngobe ulalele livi lami.” (Genesisi 22:18) Jehova uba ngumngani webantfu labamtfobelako. Ngisho nebantfu bonkhe bangaba bangani baNkulunkulu. Jehova wachazela sive sema-Israyeli watsi: “Ngilaleleni, mine-ke ngiyawuba nguNkulunkulu wenu, nine nibe sive sami.” (Jeremiya 7:23) Ngako-ke nawe kufanele umlalele Jehova nawufuna kuba ngumngani wakhe.
JEHOVA UYABAVIKELA BANGANI BAKHE
4, 5. Jehova ubavikela njani bangani bakhe?
4 LiBhayibheli litsi Jehova ufuna tindlela ‘tekucinisa labo labatinhlitiyo tabo titinikele kuye ngalokuphelele.’ (2 Tikhronike 16:9) KuTihlabelelo 32:8, naku Jehova lakwetsembisa bangani bakhe: “Mine ngiyawukufundzisa ngikukhombise indlela lofanele kuhamba ngayo, ngikweluleke, liso lami lingesuki kuwe.”
5 Kunesitsa lesinemandla lesingafuni sibe bangani baNkulunkulu. Kodvwa Jehova utimisele kusivikela. (Fundza Tihlabelelo 55:22.) Njengobe sibangani baJehova simkhonta ngenhlitiyo yetfu yonkhe. Sichubeka setsembekile kuye ngisho nobe sihlangabetana nebumatima. Siyametsemba Jehova kutsi utasisita njengobe asita umhlabeleli, lowabese usho naku ngaJehova: “Yena ungasesandleni sami sangesekudla, ngiyawuhlala kuye ngitinte.” (Tihlabelelo 16:8; 63:8) Yini Sathane layentako kute asiyekelise kuba bangani baNkulunkulu?
EMANGA ASATHANE
6. Ngumaphi emanga Sathane lawasho ngebantfu?
6 ESehlukweni 11 sifundzile kutsi Sathane wacala emanga ngaJehova. Watsi ungumcambimanga futsi akacabangelani ngekutsi angabavumeli bo-Adamu na-Eva kutsi batikhetsele bona lokulungile nalokungakalungi. EmBhalweni waJobe sifundza kutsi Sathane wakhuluma emanga ngebantfu labafuna kuba bangani baNkulunkulu. Sathane utsi bakhonta Nkulunkulu ngobe kukhona langabentela kona hhayi ngobe bamtsandza. Sathane utsi angenta nome ngubani ahlubuke kuNkulunkulu. Ase sibone kutsi yini lesingayifundza kuJobe nekutsi Jehova wamvikela njani.
7, 8. (a) Jehova bekativa njani ngaJobe? (b) Yini Sathane layisho ngaJobe?
7 Abengubani Jobe? Abeyindvodza lelungile leyaphila eminyakeni lengu-3 600 leyendlulile. Jehova watsi kute labefana naye emhlabeni ngaleso sikhatsi. Abemhlonipha kakhulu Nkulunkulu futsi akutondza lokubi. (Jobe 1:8) Jobe abengumngani waJehova sibili.
8 Sathane watsi Jobe ukhonta Nkulunkulu ngenca yetizatfu tebugovu. Sathane wase utsi kuJehova: “Awukambiyeli ngelutsango yini Jobe kanye nemndeni wakhe nako konkhe lanako? Uwubusisile umsebenti wakhe wetandla, waze wamupha ngisho nemihlambi yetifuyo lesetigcwele kulo lonkhe lelive. Kodvwa ase welulele sandla sakho kuko konkhe lanako, ubone kutsi angeke yini akwetfuke.”—Jobe 1:10, 11.
9. Yini Jehova lavumela Sathane kutsi ayente?
9 Sathane watsi Jobe ukhonta Jehova ngobe bekamentela tintfo letinhle. Waphindze watsi angamyekelisa kukhonta Jehova. Jehova akazange avumelane naSathane kuloko labekusho, kodvwa wamvumela kutsi alinge Jobe kuze kubonakale kutsi bekangumngani waJehova ngobe amtsandza yini.
SATHANE UHLASELA JOBE
10. Sathane wamhlasela njani Jobe futsi yini Jobe layenta?
10 Kwekucala, Sathane wabhubhisa yonkhe imfuyo yaJobe. Wabese ubulala tisebenti takhe letinyenti. Jobe walahlekelwa nguko konkhe labenako. Ekugcineni Sathane wabulala bantfwana baJobe labalishumi ngesiphepho. Kodvwa Jobe wachubeka etsembekile kuJehova. “Kuko konkhe loku Jobe akazange one ngekutsi asole Nkulunkulu.”—Jobe 1:12-19, 22.
11. (a) Yini lenye Sathane layenta kuJobe? (b) Wenta njani Jobe?
11 Sathane akazange ayekele kulinga Jobe. Watsi kuNkulunkulu: “Ase welule sandla sakho utsintse inyama yakhe nematsambo akhe, ubone kutsi angeke yini akwetfuke.” Sathane wabangela kutsi Jobe agule kamatima. (Jobe 2:5, 7) Nangetulu kwaloko, Jobe wachubeka etsembekile kuJehova. Watsi: “Ngiyawuze ngife ngingakehlukani nebucotfo bami.”—Jobe 27:5.
12. Jobe wakhombisa njani kutsi Sathane abenemanga?
12 Jobe abengakwati lobekushiwo nguSathane nobe kutsi yini lebeyibangela kutsi ahlupheke kangaka. Abecabanga kutsi nguJehova lombangela letinkinga. (Jobe 6:4; 16:11-14) Nanobe kunjalo, Jobe wachubeka etsembekile kuJehova. Manje besekucaca kutsi Jobe abenetinhloso letinhle tekukhonta Nkulunkulu. Abengumngani waNkulunkulu ngobe amtsandza. Kwakhanya kutsi Sathane abenemanga laluhlata!
13. Waba yini umphumela wekwetsembeka kwaJobe?
13 Jobe abengakwati lobekwenteka ezulwini kodvwa wachubeka etsembekile kuNkulunkulu futsi wakhombisa kutsi Sathane unenhlitiyo lembi. Jehova waniketa Jobe umvuzo wekuba ngumngani lowetsembekile.—Jobe 42:12-17.
SATHANE UKUCALELA NJANI EMANGA?
14, 15. Ngumaphi emanga Sathane lawacalela bonkhe bantfu?
14 Ungafundza tifundvo letibalulekile kulokwenteka kuJobe. Nalamuhla Sathane utsi sikhonta Jehova ngenca yetintfo lasentela tona. KuJobe 2:4 Sathane watsi: “Umuntfu angalahlekelwa nguko konkhe lanako ngenca yemphilo yakhe.” Sathane bekangasho kuJobe kuphela kodvwa watsi bonkhe bantfu bakhonta Jehova ngenca yebugovu. Ngisho nobe besekuphele emakhulu eminyaka Jobe afile, Sathane wachubeka ahlambalata Jehova futsi acambela tinceku takhe emanga. Loko sikubona emBhalweni weTaga 27:11 lotsi: “Ndvodzana yami, hlakanipha, khona ngitewujabula, ngitekwati kuphendvula nome ngabe ngubani longedzelelako [noma longihlambalatako].”
15 Ungakhetsa kulalela Jehova futsi ube ngumngani wakhe lowetsembekile kute ukhombise kutsi Sathane ungumcambimanga. Ngisho noma kungadzingeka wente lushintjo lolukhulu ekuphileni kute ube ngumngani waNkulunkulu, awuyuze utisole! Lesi sincumo lesibalulekile. Sathane utsi angeke uhlale wetsembekile kuNkulunkulu nawunetinkinga. Uzama kusiyekelisa kwetsembeka kuNkulunkulu. Ukwentanjani loko?
16. (a) Ngutiphi tindlela Sathane latisebentisako kuze ayekelise bantfu kukhonta Jehova? (b) Sathane angakuyekelisa njani wena kukhonta Jehova?
16 Sathane usebentisa tindlela letinyenti letehlukahlukene kute asiyekelise kuba bangani baNkulunkulu. Uhlasela “njengelibhubesi lelibhodlako, lelifuna lotsite lelingamshwabadzela.” (1 Phetro 5:8) Ungamangali nangabe bangani bakho, tihlobo kanye nalabanye betama kukuyekelisa kudadisha liBhayibheli nekwenta lelikushoko. Nakwenteka loko ungativa uhlaselwa. * (Johane 15:19, 20) Sathane uphindze atente “ingilosi yekukhanya.” Angetama kusenta singamlaleli Jehova. (2 Khorinte 11:14) Lenye indlela layisebentisako kute asiyekelise kukhonta Jehova, kusenta sitikhobose sicabange kutsi asiyuze sikhone kwenta tintfo kahle ngendlela Jehova lafuna sitente ngayo nasimkhonta.—Taga 24:10.
LALELA IMIYALO YAJEHOVA
17. Yini lesenta silalele Jehova?
17 Nasilalela Jehova sisuke sikhombisa kutsi Sathane ungumcambimanga. Yini lengasisita kutsi silalele Jehova? LiBhayibheli litsi: “Tsandza Simakadze [Jehova] Nkulunkulu wakho, ngayo yonkhe inhlitiyo yakho, nangawo wonkhe umphefumulo wakho, nangawo onkhe emandla akho.” (Dutheronomi 6:5) Silalela Jehova ngobe siyamtsandza. Njengobe simtsandza kakhulu Jehova sitawufuna kwenta konkhe lakushoko. Umphostoli Johane wabhala: “Nguloku lokushiwo kutsandza Nkulunkulu, kutsi sigcine imiyalo yakhe; kantsi nemiyalo yakhe ayisiwo umtfwalo.”—1 Johane 5:3.
18, 19. (a) Ngutiphi letinye tintfo Jehova latsi timbi? (b) Sati ngani kutsi Jehova akasiceli kutsi sente intfo lesingeke sikhone kuyenta?
18 Ngutiphi letinye tintfo Jehova latsi timbi? Letinye taletintfo tikulelibhokisi lelitsi “ Kwenyanye Loko Jehova Lakwenyanyako.” Ekucaleni letinye taletintfo ungatibona tingasito letimbi kangako. Kodvwa nawufundza emavesi eliBhayibheli futsi ucabangisisa ngawo, utawubona kutsi kukuhlakanipha kulalela imitsetfo yaJehova. Ungaphindze ubone nekutsi kufanele wente lushintjo ekuphileni kwakho. Nawenta lolushintjo utawuba nekuthula nenjabulo leletfwa kuba ngumngani lowetsembekile waNkulunkulu ngisho noma kungaba matima kulwenta. (Isaya 48:17, 18) Sati ngani kutsi singakhona kwenta lolushintjo?
19 Jehova akasiceli kutsi sente tintfo lesingeke sikhone kutenta. (Dutheronomi 30:11-14) Njengemngani mbamba, Jehova usati kakhulu kunendlela lesicabanga kutsi sitati ngayo. Uyakwati lesingakhona kukwenta kanye nebutsakatsaka betfu. (Tihlabelelo 103:14) Umphostoli Pawula uyasikhutsata nakatsi: “Nkulunkulu wetsembekile futsi ngeke avume kutsi nilingwe ngalokungetulu kwaloko leningakhona kukwetfwala, kepha nanilingwa utawukwenta nendlela yekuphuma kuze nikwati kubeketela.” (1 Khorinte 10:13) Singaciniseka kutsi Jehova utawusipha emandla ekwenta lokulungile. Utakunika “emandla lamakhulu kakhulu” ekubeketelela timo letimatima. (2 Khorinte 4:7) Ngemuva kwekusitwa nguJehova etikhatsini letimatima, umphostoli Pawula watsi: “Nginemandla kuto tonkhe tintfo ngenca yaloyo longipha emandla.”—Filiphi 4:13.
FUNDZA KUTSANDZA LOKO JEHOVA LAKUTSANDZAKO
20. Ngubuphi buntfu lokufanele sibulingise futsi leni?
20 Nasifuna kuba bangani baJehova asigcini ngekubalekela loko Jehova latsi kubi, kodvwa kunalokunye lokufanele sikwente. (Roma 12:9) Bangani baNkulunkulu batsandza loko lakutsandzako. Bachazwa kahle kuTihlabelelo 15:1-5. (Fundza.) Bangani baJehova balingisa buntfu bakhe futsi bakhombisa “lutsandvo, injabulo, kuthula, kubeketela, umusa, buhle, kukholwa, umoya lomuhle, nekutibamba.”—Galathiya 5:22, 23.
21. Ungafundza njani kukhombisa buntfu lobutsandvwa nguNkulunkulu?
21 Ungafundza njani kulingisa lobuntfu lobuhle? Udzinga kwati loko Jehova lakutsandzako ngekufundza nangekudadisha liBhayibheli njalo. (Isaya 30:20, 21) Njengobe wenta loku, utamtsandza kakhulu Jehova bese ufuna kwenta loko lakushoko.
22. Utawuba yini umphumela nawulalela Jehova?
22 Lushintjo longalwenta ekuphileni lungafananiswa nekukhumula timphahla letindzala, wembatse letinsha. LiBhayibheli litsi kudzingeka sikhumule “buntfu lobudzala” futsi sembatse “buntfu lobusha.” (Kholose 3:9, 10) Ngisho nobe kwenta lolushintjo kungasimelula, kodvwa nasilwenta kute silalele, Jehova utsembisa kusinika ‘umvuzo lomkhulu.’ (Tihlabelelo 19:11) Ngako-ke khetsa kulalela Jehova futsi ukhombise kutsi Sathane ungumcambimanga. Khonta Jehova ngobe umtsandza hhayi ngobe kunetintfo lasetsembisa tona. Nawenta njalo utawuba ngumngani waJehova sibili!
^ sig. 16 Loku akusho kutsi bantfu nabetama kukuyekelisa kudadisha liBhayibheli basuke basentjetiswa nguSathane. Kodvwa Sathane ‘ungunkulunkulu walelive’ futsi ‘lonkhe live lisemandleni akhe.’ Akumangalisi-ke nangabe labanye betama kusiyekelisa kukhonta Jehova.—2 Khorinte 4:4; 1 Johane 5:19.

robotstxt: allowed

filter: keep


text:
JW LIBRARY
Titsatsele Tincwadzi Futsi Utihlele Kahle—iOS
Kunemakhulu etincwadzi, etincwajana, emapheshana kanye nema-video longakufundza futsi ukubukele ku-JW Library ungakangeni ku-Internet.
Landzela leticondziso kuze utitsatsele tincwadzi futsi utihlele kahle:
Titsatsele Incwadzi
Susa Incwadzi
Tfola Luhlelo Lolutfutfukisiwe Lwencwadzi
Titsatsele Incwadzi
Ungatitsatsela tincwadzi lotitsandzako utifundzele tona ungakangeni ku-Internet.
Chafata incenye letsi Tincwadzi kuze ubone luhla lwetincwadzi letitfolakalako.
Chafata incenye letsi Tilwimi kuze utfole luhla lwetilwimi lelinaleto tincwadzi. Khetsa lulwimi lolufunako. Tilwimi lovame kutisebentisa titfolakala ekucaleni kwaloluhla. Ungaphindze ufune kuloluhla ngekubhala ligama lelulwimi lolufunako.
Kunetindlela letimbalwa tekutfola tincwadzi kuJW Library.
Lencenye letsi Tinhlobo ikhombisa tincwadzi ngelulwimi lolufunako, letihlelwe ngetinhlobo tato njengeTincwadzi, Emapheshana nobe ema-Video. Nawuchafata letinye taletinhlobo kutawuvela letinye tindlela longakhetsa kuto njengekutsi Sicongosekulindza sivele ngeminyaka nobe tinhlobo tema-Video. Ungachafata incenye letsi Tonkhe Tinhlobo kuze ubuyele ekucaleni kwaloluhla.
Kulencenye letsi Lokusha utfola tincwadzi letisandza kukhululwa ngelulwimi lolufunako.
Chafata incwadzi lofuna kutitsatsela yona.
Tincwadzi losengakatitsatseli tona tibonakala ngesitfombe selifu. Chafata incwadzi lofuna kuyitsatsa. Nasewutitsatsele incwadzi loyifunako, sitfombe selifu bese siyanyamalala. Phindze uchafate lencwadzi kuze uyifundze.
Lencenye letsi Lotitsatsele Kona ikhombisa tonkhe tintfo lotitsatsele tona ngetilwimi letehlukene. Ungaluhlela loluhla ngetincenye letitsi Sihloko, Lokusebenta Njalo, Lokungasebenti Njalo, noma Lokunemtsamo Lomkhulu.
Susa Incwadzi
Ungayisusa incwadzi nangabe ungasayidzingi nobe ufuna sikhala.
Chafata incenye letsi Tincwadzi bese uchafata luhlobo lwencwadzi lolufunako (nasi sibonelo, Tincwadzi) kute utfole luhla lwetincwadzi. Chafata incenye letsi Khetsa bese uchafata incwadzi lofuna kuyisusa. Ungaphindze uchafate ungayiyekeli incwadzi loyifunako. Chafata incenye letsi Susa bese uyavuma kutsi ufuna kuyisusa.
Nawufuna sikhala, ungasusa tincwadzi longatisebentisi njalo nobe letinemtsamo lomkhulu. Chafata incenye letsi Tincwadzi bese uya kulencenye letsi Lotitsatsele Kona bese uhlela luhla ngalencenye letsi Lokungasebenti Njalo noma Lokunemtsamo Lomkhulu. Susa tincwadzi longasatidzingi.
Tfola Luhlelo Lolutfutfukisiwe Lwencwadzi
Ngekuhamba kwesikhatsi, luhlelo lolutfutfukisiwe lwencwadzi lotitsatsele lona lutawutfolakala.
Incwadzi leneluhlelo lolutfutfukisiwe itawubonakala nge-refresh icon. Nawuchafata leyo ncwadzi utawutfola umlayeto lotsi luhlelo lolutfutfukisiwe seluyatfolakala. Chafata Titsatsele kute utfole luhlelo lolutfutfukisiwe, nobe uchafate Ngalesinye Sikhatsi kute uchubeke ufundza incwadzi lonayo.
Kute ubone kutsi tincwadzi lotitsatsele tona setineluhlelo lolutfutfukisiwe, chafata incenye letsi Tincwadzi. Nangabe kunetincwadzi letifuna kutfutfukiswa, kutawuvela incenye letsi Lokufuna Kutfutfukiswa. Chafata incwadzi kuze uyitfutfukise nobe uchafate incenye letsi Tfutfukisa Konkhe kuze utitsatsele konkhe lokutfutfukisiwe.
Letincenye takhululwa ngaFebruary 2015 ku-JW Library 1.4, letihambisana ne-iOS 6.0 nobe yakamuva. Nangabe ungatiboni letincenye, sicela ulandzele ticondziso letisesihlokweni lesitsi “Indlela Yekusebentisa i-JW Library—iOS” ngaphansi kwencenye letsi Tfola Kwakamuva.


text:
SIFUNDVO 10
Kuyini Kukhonta Kwemndeni?
Kusukela etikhatsini tasendvulo, Jehova abesolo afuna kutsi imindeni icitse sikhatsi ndzawonye kute yakhe buhlobo lobucinile naye iphindze itfutfukise budlelwane bayo. (Dutheronomi 6:6, 7) Kungako boFakazi BaJehova babeka sikhatsi sekukhonta ndzawonye bangumndeni kusihlwa liviki ngalinye. Lesikhatsi basisebentisela kucoca bakhululekile ngetintfo letitabasita ekukhonteni Jehova. Ngisho nobe uhlala wedvwa, lesi kungaba sikhatsi lesihle longasicitsa unaNkulunkulu, ucwaninga ngesihloko losikhetsile esifundvweni seliBhayibheli lotichubela sona.
Sikhatsi sekusondzela edvute naJehova. “Sondzelani kuNkulunkulu, naye utawusondzela kini.” (Jakobe 4:8) Simati kancono Jehova nasifundza ngemininingwane lemayelana nebuntfu bakhe nangetento takhe letiseVini lakhe liBhayibheli. Indlela lemelula yekucala kukhonta kwenu kwemndeni, kusebentisa incenye yaleso sikhatsi nifundza liBhayibheli ndzawonye, mhlawumbe nilandzele luhlelo lwamaviki onkhe lweSikolwa Semsebenti WemaKhristu. Lilunga ngalinye lemndeni lingabelwa kutsi lifundze tihloko letitsite bese nasenindzawonye nicoce ngaloko lenikufundze emiBhalweni.
Sikhatsi sekusondzelana nemalunga emndeni. Emadvodza nebafati, ngisho nebatali nebantfwana, bangacinisa budlelwane babo nangabe batadisha liBhayibheli bangumndeni. Kufanele kube sikhatsi onkhe emalunga emndeni lasibuka ngalabovu, lesijabulisako nalesinekuthula. Batali bangakhetsa tihloko lokutawucocwa ngato mhlawumbe letitfolakala ku-Sicongosekulindza ne-“Phaphama!” nobe ekhelini letfu le-Internet i-jw.org. Ningakhuluma ngenkinga bantfwana benu labahlangabetana nayo esikolweni nangendlela labangalwisana ngayo nayo. Ningase nijabulele kuphrakthiza tingoma letitawuhlatjelwa emihlanganweni, nekudla nanicedza kukhonta kwemndeni.
Lesikhatsi lesibalulekile sekukhonta Jehova nindzawonye liviki ngeliviki, sitawusita onkhe emalunga emndeni akujabulele kufundza liVi laNkulunkulu futsi naye utayibusisa imetamo leniyentako.—Tihlabelelo 1:1-3.
Kungani sihlela sikhatsi sekukhonta kwemndeni?
Batali bangenta njani kutsi lesi kube sikhatsi lesijabulisako kuwo onkhe emalunga emndeni?


text:
Indzaba 15: UmkaLoti Wabuka Emuva
LOTI nemndeni wakhe bebahlala na-Abrahama eveni laseKhenani. Ngalelinye lilanga Abrahama watsi kuLoti: ‘Lelive angeke lisasenela kahle tsine nemfuyo yetfu, ngako ngicela sehlukane. Nawukhetsa kuya ngesancele mine ngitakuya ngesekudla.’
Loti walibuka lelive, wabona incenye lenhle yalendzawo inemanti lenele kanye netjani lobuhle bemfuyo yakhe. Lendzawo beyiseSigodzini saseJordane. Ngako-ke, Loti watsatsa umndeni wakhe nemfuyo yakhe baya lapho. Bagcina bahlala edolobheni laseSodoma.
Bantfu baseSodoma bebangakalungi. Loku kwakumphatsa kabi Loti, ngobe abeyindvodza lelungile. Nkulunkulu naye kwamphatsa kabi loko. Ekugcineni wabese utfumela tingilosi takhe letimbili kuLoti. Tamecwayisa ngekutsi Nkulunkulu utawubhubhisa iSodoma nelidolobha lelisedvutane nayo, iGomora ngenca yebubi bawo.
Letingilosi tatsi kuLoti: ‘Vuka utsatse umkakho nemadvodzakati akho lamabili bese niyaphuma kulendzawo!’ Loti nemndeni wakhe bebaloku benta kancane, ngako letingilosi tababamba ngetandla tabakhiphela ngephandle kwalelidolobha. Lenye yaletingilosi yatsi: ‘Balekani nitewusindza! Ningasabuki nasemuva. Balekani nicondze ngasetintsabeni, kuze ningafi.’
Loti nemadvodzakati akhe balalela futsi bagijima baphuma eSodoma. Abazange beme ngisho nesikhashana nje, futsi ababukanga ngisho nasemuva. Kepha umkaLoti yena akazange alalele. Sebahambe libangana kusuka eSodoma, wema wabuka emuva. Wagucuka waba sidvuli seluswayi. Uyambona yini kulesitfombe?
Sifundza sifundvo lesihle kulendzaba. Sifundza kutsi Nkulunkulu usindzisa kuphela labo labamlalelako, kodvwa labo labangamlaleli balahlekelwa kuphila kwabo.
Genesisi 13:5-13; 18:20-33; 19:1-29; Lukha 17:28-32; 2 Phetro 2:6-8.
Imibuto
- Yini leyenta kutsi bo-Abrahama naLoti behlukane?
- Kungani Loti akhetsa kuhlala eSodoma?
- Bebanjani bantfu baseSodoma?
- Tingilosi letimbili tamecwayisa tatsini Loti?
- Kungani umkaLoti agucuka waba sidvuli seluswayi?
- Ngusiphi sifundvo lesisitfolako kulendzaba yemkaLoti?
Imibuto leyengetiwe
- Fundza Genesisi 13:5-13.
Endzabeni yekucatulula tinkinga emkhatsini wetfu nalabanye, ngusiphi sifundvo lesisitfola ku-Abrahama? (Gen. 13:8, 9; Rom. 12:10; Fil. 2:3, 4)
- Fundza Genesisi 18:20-33.
Indlela Jehova lasebentelana ngayo na-Abrahama isicinisekisa kanjani kutsi yena naJesu batawehlulela ngekulunga? (Gen. 18:25, 26; Mat. 25:31-33)
- Fundza Genesisi 19:1-29.
Lesimiso seliBhayibheli lesisitfola kulamavesi siwuveta kanjani umbono waNkulunkulu ngekulalana kwebantfu bebulili lobufanako? (Gen. 19:5, 13; Lev. 20:13)
Ngumuphi umehluko lokhona endleleni boLoti na-Abrahama labasabela ngayo lapho Nkulunkulu abaniketa sicondziso, futsi yini tsine lesingayifundza kuloko? (Gen. 19:15, 16, 19, 20; 22:3)
- Fundza Lukha 17:28-32.
UmkaLoti abetiva njani ngetintfo letikhona, futsi kungani loko kusecwayiso kitsi? (Luk. 12:15; 17:31, 32; Mat. 6:19-21, 25)
- Fundza 2 Phetro 2:6-8.
Nangabe silingisa Loti, kufanele silibheke kanjani lelive lelingamhloniphi Nkulunkulu lelisitungeletile? (Hez. 9:4; 1 Joh. 2:15-17)


text:
SEHLUKO SESIHLANU
Sihlengo—Sipho SaNkulunkulu Lesikhulu Kunato Tonkhe
Siyini sihlengo?
Salungiselelwa njani?
Singasho kutsini kuwe?
Ungabonisa njani kutsi uyasicaphela?
1, 2. (a) Kunini lapho sipho siba ngulesibaluleke kakhulu kuwe? (b) Kungani sitsi sihlengo sipho lesiligugu kunato tonkhe longahle utitfole?
NGUSIPHI sipho lesikhulu lowake wasitfola? Sipho akudzingeki kutsi sibe ngulesidulile kute sibe ngulesibalulekile. Liciniso likutsi kubaluleka kwesipho akuyi ngekutsi sibita imali lengakanani. Kodvwa, nangabe sikujabulisa nobe silusito kuwe, sibaluleke kakhulu.
2 Kuto tonkhe tipho longafisa kutitfola, sinye kuphela lesibaluleke kakhulu kunato tonkhe. Sipho Nkulunkulu lasinike bantfu. Jehova usiphe tipho letinyenti, kodvwa sipho lesikhulu kunato tonkhe, ngumhlatjelo wesihlengo ngeNdvodzana yakhe, Jesu Khristu. (Matewu 20:28) Njengobe sitawubona kulesehluko, sihlengo sipho lesiligugu longahle usitfole, ngobe sitakuletsela injabulo lengenakuchazwa futsi senetise tidzingo takho letibalulekile. Sihlengo siyindlela lebaluleke kakhulu Jehova labonisa ngayo lutsandvo lanalo ngawe.
SIYINI SIHLENGO?
3. Siyini sihlengo, futsi yini lokudzingeka siyicondze kute sisemukele njengesipho lesiligugu?
3 Sihlengo siyindlela yaJehova yekukhulula nobe kusindzisa bantfu esonweni nasekufeni. (Efesu 1:7) Kute sicondze inchazelo yalemfundziso yeliBhayibheli, kudzingeka sicabange ngaloko lokwenteka ensimini yase-Edeni. Nangabe sesikucondza kutsi Adamu walahlekelwa yini ngalesikhatsi ona, sitawucondza kutsi kungani sihlengo sisipho lesiligugu kitsi.
4. Kuphila angumuntfu lote sono kwakusho kutsini nga-Adamu?
4 Ngalesikhatsi Jehova adala Adamu, wamnika sipho lesiligugu
5. Lisho kutsini liBhayibheli nalitsi Adamu wadalwa waba “ngumfanekiso waNkulunkulu”?
5 Adamu abedalwe ‘ngemfanekiso waNkulunkulu.’ (Genesisi 1:27) Loku kwakungasho kutsi Adamu abefanana naNkulunkulu ngekubukeka. Njengobe sifundzile eSehlukweni 1 salencwadzi, Jehova ungumoya longabonakali. (Johane 4:24) Jehova ute umtimba lofanana newetfu. Njengobe Adamu adalwa waba ngumfanekiso waNkulunkulu, loko kwakusho kutsi udalwe waba netimfanelo letifanana netaNkulunkulu, letifaka ekhatsi lutsandvo, kuhlakanipha, kulunga, kanye nemandla. Adamu abefanana naBabe wakhe nangalenye indlela lebalulekile, abetikhetsela loko abefuna kukwenta. Ngetulu kwaloko, Adamu abengafani nemshini lowenta loko lohlelelwe kutsi ukwente. Kunaloko, abetincumela yena, atikhetsela emkhatsini walokulungile nalokungakalungi. Kube wakhetsa kulalela Nkulunkulu, ngabe waphila phakadze emhlabeni loliPharadisi.
6. Ngesikhatsi Adamu angamlaleli Nkulunkulu, walahlekelwa yini, futsi intalelwane yakhe yatsintseka njani?
6 Kuyacaca kutsi ngalesikhatsi Adamu angamlaleli Nkulunkulu futsi atfola sigwebo sekufa, walahlekelwa kakhulu sibili. Sono sakhe samlahlekisela kuphila lokuncono kanye nato tonkhe tibusiso. (Genesisi 3:17-19) Kuyadzabukisa kutsi Adamu akazange atilahlekisele yena yedvwa kuphila lokuligugu, kodvwa wakulahlekisela nentalelwane yakhe. Livi laNkulunkulu litsi: “Sono sangena ngemuntfu munye [Adamu] emhlabeni, sangena nekufa, kufa kwase kwendlulela kubo bonkhe bantfu, njengobe bonkhe bonile.” (Roma 5:12) Sonkhe satfola lifa lelisono ku-Adamu. LiBhayibheli litsi ‘watitsengisa’ yena kanye nentalelwane yakhe ebugcilini besono nasekufeni. (Roma 7:14) Beselingekho litsemba nga-Adamu na-Eva ngobe bakhetsa ngemabomu kungamlaleli Nkulunkulu. Kutsiwani ngentalelwane yabo, lehlanganisa natsi?
7, 8. Ngutiphi tintfo letimbili letishiwo sihlengo?
7 Jehova wasindzisa bantfu ngekubalungiselela sihlengo. Siyini sihlengo? Sihlengo sisho tintfo letimbili. Kwekucala, sisho linani lelikhokhwako kute kukhululwe lotsite nobe uphindze utsenge lokutsite. Loku singase sikufananise nemali lekhokhwako kute kukhululwe siboshwa. Kwesibili, sihlengo nguloko lokumelwe kubhadalwe kute kube yinhlawulo yalokutsite. Loku kufanana nemali lekhokhwako kute kulungiswe umonakalo lowentekile. Nasi sibonelo: Nangabe umuntfu ente ingoti, kufanele akhokhe imali lelingana nemonakalo lowentekile.
8 Kungenteka njani kutsi kukhokhelwe inhlekelele lenkhulu Adamu lasifaka kuyo sonkhe, futsi sikhululwe ekubeni tigcila tesono kanye nekufa? Ase sifundze ngesihlengo Jehova lasilungiselela sona nekutsi singasho kutsini kuwe.
INDLELA JEHOVA LASILUNGISELELA NGAYO SIHLENGO
9. Ngulesinjani sihlengo lesasidzingeka?
9 Njengobe kwalahleka kuphila lokuphelele kwemuntfu, kute umuntfu longakapheleli lobengabuyisela loko kuphila. (Tihlabelelo 49:7, 8) Kwakudzingeka sihlengo lesilingana naloko lokwakulahlekile. Loku kuvumelana nesimiso sekulunga lokuphelele lesitfolakala eVini laNkulunkulu, lesitsi: “Kuphila ngekuphila.” (Dutheronomi 19:21) Yini-ke leyayingalingana nalelinani lalomuntfu lophelele, nobe kuphila lokwalahlwa ngu-Adamu? Kwakudzingeka lokunye kuphila kwemuntfu lophelele, ‘lokwakuyinhlawulo’ lehambelanako.
10. Jehova wasilungisela njani sihlengo?
10 Jehova wasilungisela njani sihlengo? Watfumela lenye yemadvodzana akhe laphelele langumoya kutsi italwe emhlabeni. Kodvwa Jehova akazange atfume nobe ngabe ngusiphi sidalwa semoya. Watfumela lesiligugu kakhulu kuye, iNdvodzana yakhe lekuphela kwayo. (1 Johane 4:9, 10) Ngekutitsandzela, leNdvodzana yashiya likhaya lakubo lasezulwini. (Filiphi 2:7) Njengobe sifundzile esehlukweni lesendlulile salencwadzi, Jehova wenta simangaliso nakendlulisela kuphila kweNdvodzana yakhe esibeletfweni saMariya. Ngemoya longcwele waNkulunkulu, Jesu watalwa angumuntfu lophelele, ete sono.
11. Umuntfu munye angaba njani sihlengo sebantfu labanyenti?
11 Umuntfu munye angaba njani sihlengo sebantfu labanyenti? Kwenteka njani kutsi bantfu labangaba tigidzi babe nesono kusukela ekucaleni? Khumbula kutsi ngesizatfu sekutsi wona, Adamu walahla intfo leligugu labenayo, kuphila lokuphelele. Abengeke akwati kukundlulisela kubantfwana bakhe. Kunaloko, abengandlulisela kubo sono nekufa. LiBhayibheli libita Jesu ngekutsi ‘ngu-Adamu wekugcina’ ngobe abenekuphila lokuphelele njengemuntfu futsi akazange one. (1 Khorinte 15:45) Kufanana nekutsi wangena esikhundleni sa-Adamu kute asisindzise. Ngekwenta kuphila kwakhe kube ngumhlatjelo, nobe ngekunikela ngekuphila kwakhe, nangekulalela Nkulunkulu ngendlela lephelele, Jesu abekhokhela sono sa-Adamu. Ngekwenta loko, Jesu abeniketa intalelwane ya-Adamu litsemba.
12. Yini leyayifakazelwa kuhlupheka kwaJesu?
12 LiBhayibheli likuchaza kabanti kuhlupheka Jesu lakubeketelela angakafi. Wabhanjabulwa kabuhlungu, wabetselwa ngesibhuku, futsi wafa kabuhlungu elugodvweni lwekuhlushwa. (Johane 19:1, 16-18, 30; fundza Sandzisanchazo, emakhasini 204-6) Kungani kwakudzingeka kutsi Jesu ahlupheke kangaka? Kulesinye sehluko salencwadzi, sitawubona kutsi Sathane wakungabata kutsi bakhona bantfu labangahlala betsembekile kuJehova ngisho nobe balingwa. Ngekucinisela ngisho nobe ahlupheka kakhulu, Jesu wakuphendvula ngendlela lencono kakhulu lokungabata kwaSathane. Wabonisa kutsi umuntfu lophelele lonenkhululeko yekutikhetsela, angahlala acotfo ngendlela lephelele kuNkulunkulu ngisho nobe Develi angentani. Kufanele kutsi Jehova wajabula kakhulu ngekwetsembeka kweNdvodzana yakhe letsandzekako!
13. Sakhokhwa njani sihlengo?
13 Sakhokhwa njani sihlengo? Ngelilanga lesi-14 lenyanga yemaJuda lebitwa ngekutsi nguNisan, ngemnyaka wa-33 C.E., Jehova wavumela iNdvodzana yakhe lephelele futsi lengenasono kutsi ibulawe. Ngako-ke, Jesu wanikela ngekuphila kwakhe lokuphelele njengemuntfu “kwaba kanye kwenela.” (Hebheru 10:10) Ngelilanga lesitsatfu Jesu afile, Jehova wamvusela ekuphileni kwemoya. Ezulwini, Jesu waniketa Nkulunkulu linani lekuphila kwakhe lokuphelele njengemuntfu lokwaba ngumhlatjelo wekuhlenga intalelwane ya-Adamu. (Hebheru 9:24) Jehova walemukela lelinani lemhlatjelo waJesu njengesihlengo lesasidzingeka kute kukhululwe bantfu ekugcilatweni sono nekufa.
LOKO LOKUNGAHLE KUSHIWO SIHLENGO KUWE
14, 15. Kute ‘sitsetselelwe tono tetfu,’ kufanele senteni?
14 Nanobe sitoni, singajabulela tibusiso letingeke tilinganiswe ngesizatfu sesihlengo. Ase sicoce ngaletinye tinzuzo tanyalo naleto tesikhatsi lesitako talesipho lesikhulu lesivela kuNkulunkulu.
15 Kutsetselelwa kwetono. Ngekutsi sazuza kungapheleli, sizabalaza kamatima kute sente lokuhle. Sonkhe siyona ngekukhuluma nobe ngekwenta. Kodvwa ngemhlatjelo waJesu wesihlengo, ‘singatsetselelwa tono tetfu.’ (Kholose 1:13, 14) Kute sitfole loko kutsetselelwa, kufanele siphendvuke ngalokuphelele. Ngekutfobeka, kufanele sicele intsetselelo kuJehova ngesisekelo selukholo lwetfu emhlatjelweni wesihlengo weNdvodzana yakhe.
16. Yini lesenta sikwati kukhonta Nkulunkulu nganembeza lohlobile, futsi ubaluleke ngani nembeza lonjalo?
16 Nembeza lohlobile kuNkulunkulu. Nembeza lonelicala ungasenta melula kutsi siphelelwe litsemba futsi usente sitive singesilutfo. Nobe kunjalo, ngentsetselelo letfolakala ngesihlengo, Jehova wenta kutsi sikwati kumkhonta kahle ngisho nobe sinesono. (Hebheru 9:13, 14) Loku kwenta kutsi sibe nenkhululeko yekukhuluma naye. Ngako-ke, singakwati kukhuluma naJehova ngemthandazo sikhululekile. (Hebheru 4:14-16) Kuba nanembeza lohlobile kusinika kuthula kwengcondvo, futsi kusenta sitive sijabulile.
17. Ngutiphi tibusiso lesitatitfola ngekutsi Jesu wasifela?
17 Litsemba lekuphila phakadze epharadisi emhlabeni. Umbhalo wabaseRoma 6:23 utsi, “Inkhokhelo yesono kufa.” Lona lelo vesi lichubeka litsi, “Kodvwa sipho semusa saNkulunkulu sikuphila lokuphakadze ngaKhristu Jesu iNkhosi yetfu.” ESehlukweni 3 salencwadzi, sifundze ngetibusiso teliPharadisi lasemhlabeni lelitako. (Sembulo 21:3, 4) Tonkhe leto tibusiso, kufaka ekhatsi kuphila phakadze sinemphilo lephelele, siyotitfola ngobe Jesu wasifela. Kute sititfole letibusiso, kudzingeka sibonise kubonga ngalesipho sesihlengo.
UNGABONISA NJANI KUTSI UYASICAPHELA SIHLENGO?
18. Kungani kufanele simbonge Jehova ngekusilungisela sihlengo?
18 Kungani kufanele simbonge kusuke enhlitiyweni Jehova ngekusilungiselela sihlengo? Phela sipho siba ngulesibalulekile nangabe loyo lokuphe sona kudzingeke kutsi adzele sikhatsi sakhe, emandla, nobe aze angene nasetindlekweni kute asitfole. Sijabula kakhulu nangabe sibona kutsi lesipho sikhombisa lutsandvo lolukhulu lwaloyo lesivela kuye. Sihlengo sisipho lesitendlula tonkhe lesingaticabanga, ngobe Nkulunkulu wanikela ngalokukhulu kakhulu ngaso. Johane 3:16 utsi: “Nkulunkulu walitsandza live kakhulu kangangekutsi wadzimate wanikela ngeNdvodzana yakhe lekukuphela kwayo.” Sihlengo siyindlela lehamba embili Jehova lakhombise ngayo kutsi uyasitsandza. Siphindze sibonise nelutsandvo lwaJesu, ngobe watinikela ngekutitsandzela atinikelela tsine. (Johane 15:13) Sipho sesihlengo kufanele sisicinisekise kutsi Jehova kanye neNdvodzana yakhe batsandza umuntfu ngamunye.
19, 20. Ungakukhombisa njani kubonga ngesipho sesihlengo lesivela kuNkulunkulu?
19 Ungabonisa njani kutsi uyabonga ngesipho sesihlengo lesivela kuNkulunkulu? Kwekucala, yati kabanti ngeMuphi Lomkhulu, longuJehova. (Johane 17:3) Kufundza liBhayibheli ngelusito lwalencwadzi kungakusita wente loko. Njengobe uchubeka wati kabanti ngaJehova, lutsandvo lwakho ngaye luyoba lukhulu. Lolo tsandvo luyokwenta ufune kumjabulisa.
20 Bani nekukholwa emhlatjelweni waJesu wesihlengo. Mayelana naJesu, kutsiwa: “Lokholwa yiNdvodzana, unekuphila lokuphakadze.” (Johane 3:36) Singakubonisa njani kukholwa kuJesu? Kukholwa lokunjalo akuboniswa nguloko lesikushoko nje kuphela. Jakobe 2:26 utsi: “Kukholwa nakute imisebenti kufile.” Kukholwa lokungiko sibili kufakazelwa ‘ngimisebenti,’ lokusho kutsi, ngetento tetfu. Lenye indlela lesikhombisa ngayo kukholwa kuJesu, kwenta konkhe lokusemandleni etfu kutsi simjabulise, hhayi ngalesikushoko nje kuphela kodvwa nangaloko lesikwentako.
21, 22. (a) Kungani kumelwe sibekhona minyaka yonkhe eSidlweni seNkhosi Sakusihlwa? (b) Sitawufundza ngani eSehlukweni 6 kanye na-7?
21 Bani khona minyaka yonkhe emkhosini weSidlo seNkhosi Sakusihlwa. Ngebusuku baNisan 14, 33 C.E., Jesu wacala umkhosi lobalulekile liBhayibheli leliwubita ngekutsi ‘sidlo seNkhosi sakusihlwa.’ (1 Khorinte 11:20; Matewu 26:26-28) Lomkhosi uphindze ubitwe ngekutsi Sikhumbuto sekufa kwaKhristu. Jesu wawucala kute usite baphostoli bakhe kanye nawo onkhe emaKhristu eliciniso lalandzela ngemuva kwabo kutsi akhumbule kufa kwakhe angumuntfu lophelele, nangekunikela ngekuphila kwakhe kube sihlengo. Mayelana nalomkhosi, Jesu watsi: “Yentani loku kuze kube sikhumbuto ngami.” (Lukha 22:19) Kukhumbula, lomkhosi weSikhumbuto kusikhumbuta ngelutsandvo Jehova naJesu labasibonisa lona mayelana nesihlengo. Sibonisa kubonga ngesihlengo ngekutsi sibe khona minyaka yonkhe eSikhumbutweni sekufa kwaJesu. *
22 Lilungiselelo laJehova lesihlengo, lisipho vele lesingeke sicatsaniswe. (2 Khorinte 9:14, 15) Lesipho lesiligugu singasita ngisho nalabafile. Tehluko 6 kanye na-7 titayichaza lendzaba.
^ sig. 21 Kute utfole lwati lolunyenti mayelana neSidlo seNkhosi Sakusihlwa, fundza Sandzisanchazo emakhasini 206-8.


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
13 Nangabe ngikhuluma ngetilwimi tebantfu netetingilosi, kodvwa ngibe ngite lutsandvo, ngisuke ngifana nensimbi lekhencetako nobe isimbali lencencetsako.
2 Nangabe nginesiphiwo sekuphrofetha, ngitati tonkhe timfihlo letingcwele kanye nalo lonkhe lwati, futsi nginako konkhe kukholwa kangangekutsi ngingasiphula tintsaba, kodvwa ngibe ngite lutsandvo, ngisuke ngingasilutfo.
3 Nangabe konkhe lenginako ngikupha labanye, futsi nginikela nangemtimba wami kute ngitigabatise, kodvwa ngibe ngite lutsandvo, angizuzi lutfo.
4 Lutsandvo luyabeketela futsi lunemusa. Lute umona, alutigabatisi, alutikhukhumeti,
5 alutiphatsi ngendlela lehlazisako, alutifuneli kwalo, alucansuki. Lute emagcubu.
6 Alujatjuliswa kungalungi, kodvwa lujatjuliswa liciniso.
7 Lucinisela kuto tonkhe tintfo, lukholwa ngito tonkhe tintfo, lwetsemba tonkhe tintfo, lubeketelela tonkhe tintfo.
8 Lutsandvo aluyoke luphele. Kodvwa nangabe kunetiphiwo tekuphrofetha, titawucedvwa; nangabe kunetilwimi, titawuphela; nangabe kunelwati, lutawucedvwa.
9 Sati incenye futsi siphrofetha incenye;
10 kodvwa nakufika loko lokuphelele, loku lokuyincenye kutawucedvwa.
11 Ngesikhatsi ngisengumntfwana, ngangikhulumisa kwemntfwana, ngicabangisa kwemntfwana, ngisebentisa ingcondvo njengemntfwana; kodvwa nyalo njengobe sengiyindvodza, sengitiyekele tindlela tebuntfwana.
12 Kwanyalo sibona kalufifi ngesibuko sensimbi, kodvwa ngaleso sikhatsi kutawuba shengatsi kungebuso nebuso. Nyalo ngati incenye, kodvwa ngaleso sikhatsi ngitawukwati ngalokuphelele njengobe nami ngatiwa ngalokuphelele.
13 Kodvwa nyalo kusele lokutsatfu: Kukholwa, litsemba, nelutsandvo; kepha lokukhulu kuko konkhe lutsandvo.
Tfumela
Tfumela
I-NEW WORLD TRANSLATION OF THE HOLY SCRIPTURES
1 Khorinte 13
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
SIHLOKO LESINGUMGOGODLA | LITSINI LIBHAYIBHELI NGEKUPHILA NANGEKUFA?
Umbuto Lodida Bantfu Labanyenti
KUNEMIBONO leminyenti leyehlukahlukene ngekufa kanye nekuphila. Labanye bakholelwa kutsi nasebafile batawuchubeka baphile kulesinye simo noma kulenye indzawo. Labanye bakholelwa kutsi batawutalwa kabusha baphile kulenye indzawo. Labanye solo bacabanga kutsi kufa kusiphetfo sako konkhe.
Kungenteka nawe kukhona lokukholelwako kulendzaba kuye ngelisiko lakho noma indzawo lokhulele kuyo. Njengoba imibono yalokwentekako kumuntfu nakafa yehlukene kakhulu, ukhona yini umuntfu noma indzawo lesingaya kuyo kuze sitfole timphendvulo letiliciniso nalesingatetsemba talombuto lodida bantfu labanyenti?
Sekuphele emakhulu eminyaka baholi benkholo bafundzisa kutsi umphefumulo wemuntfu awufi. Cishe balandzeli betinkholo letinyenti letifaka ekhatsi emaKhristu, ema-Hindu, emaJuda, ema-Muslim kanye naletinye, bakholelwa kutsi umphefumulo awufi futsi uchubeka uphila endzaweni yemoya ngemuva kwekufa kwemtimba. Ngakulolunye luhlangotsi, ema-Buddha akholelwa kutsi ngenca yekutalwa kabusha tikhatsi letinyenti, ingcondvo yemuntfu ibese iba sesimeni lesibitwa ngekutsi yi-Nirvana, lapho angasakukhumbuli lobekwenteka esikhatsini lesengcile.
Ngenca yaletimfundziso, bantfu labanyenti emhlabeni wonkhe sebakholelwa kutsi kufa kuyindlela lebamikisa kulenye indzawo kuze bachubeke baphila. Kulabanyenti kufa kusinyatselo lesibalulekile futsi bakubona kuyintsandvo yaNkulunkulu. Litsini liBhayibheli ngalendzaba? Imphendvulo yalombuto ingakumangalisa. Sicela ufundze lesihloko lesilandzelako.


text:
Jehova ‘Ungetfwalela Umtfwalo Wami Onkhe Emalanga’
Nanobe ngangigula ngendlela lebeyibonakala ingabeketeleleki, kuphila kwami konkhe ngiye ngabona indlela yelutsandvo Babe wami wasezulwini langisekele ngayo. Kuleminyaka lengetulu kwalengu-20, ngitfole injabulo lekhetsekile ekukhonteni Jehova ngilihlahlandlela.
Ngatalwa nga-1956 nginesifo lesibitwa ngekutsi-spina bifida. Ngesizatfu sekutsi liphayiphi lelisemgogodleni wami belingavaleki ngci, kulimala kwalo msipha kwenta kwaba lukhuni ngami kuhamba futsi kungibangele ngaba naletinye tinkinga temphilo.
Ngisengakatalwa, boFakazi BaJehova labatitfunywa telivangeli bacala kufundza liBhayibheli nebatali bami. Ngesikhatsi ngisemncane, bekunebamemeteli labambalwa labebahlala edolobheni lakitsi lokutsiwa yi-Usako, eNamibia. Ngaleso sizatfu, sasihlangana sonkhe kube shengatsi singumndeni sitadishe imihlangano. Nangineminyaka lesikhombisa budzala ngahlindvwa kwavulwa sikhala emtimbeni kute ngikhone kuchama ngisebentisa sona. Nangineminyaka lengu-14 budzala, ngacalwa sifo sekuwa. Ngesizatfu sekutsi sikolwa semabanga laphakeme besikhashane kantsi nebatali bami bekudzingeka banginakekele ngalokukhetsekile, angizange ngisicedze sikolwa.
Nobe kunjalo ngancuma kucinisa buhlobo bami naNkulunkulu. Ngaleso sikhatsi betimbalwa tincwadzi tebuKhristu letitfolakala ngelulwimi lengalumunya lwesiBhunu. Kwadzingeka kutsi ngifundze siNgisi kute ngitewukwati kufundza letinyenti tato. Ngaba ngummemeteli weMbuso longakabhajatiswa ngase ngiyabhajatiswa nangineminyaka lengu-19 budzala. Eminyakeni lemine leyalandzela, ngaba netinkinga letinyenti temphilo nangekwemivelo. Ngetulu kwaloko, emmangweni wakitsi lobewunebantfu labasondzelene kakhulu, kwesaba bantfu kwangivimbela kutsi ngikhutsale emsebentini wekushumayela.
Nangisandza kuba neminyaka lengaba ngu-20 budzala, satfutsa eNamibia saya eNingizimu Afrika futsi kwaba kwekucala ngca kutsi ngibe sebandleni. Kwangijabulisa kakhulu loko! Nobe kunjalo, kwadzingeka kutsi ngiphindze ngihlindvwe—nyalo ngasengihlindvwa ematfunjini letfwala kungcola emtimbeni ngenhla nje kancane kwengungu.
Ngekuhamba kwesikhatsi, ngeva umbonisi wesifundza akhuluma ngekuba lihlahlandlela. Kwangitsintsa kakhulu enhlitiyweni loko lakukhuluma. Ngangisati kamhlophe simo sami semphilo kutsi akusiso lesikahle, kodvwa ngangibonile kutsi Jehova abengetfwala ebumatimemi lobunyenti. Ngako-ke, ngasifaka sicelo sekuba lihlahlandlela lelivamile. Kodvwa ngenca yesimo sami semphilo, labadzala belibandla bakutfola kumatima kusivumela sicelo sami.
Nobe kunjalo ngancuma kufaka umfutfo emsebentini wami wekushumayela ngeMbuso. Ngelusito lengalutfola kumake nalabanye, ngakhona kusebenta ema-awa lasetjentwa lihlahlandlela kwadzimate kwendlula tinyanga letisitfupha. Loko kwakhombisa kutsi ngitimisele kuba lihlahlandlela futsi kwakhanya kutsi simo sami semphilo ngiyakhona kusinakekela. Ngaphindze ngasifaka sicelo sekuba lihlahlandlela, labadzala basemukela futsi basivuma. Nga-September 1, 1988, ngacala kuba lihlahlandlela lelivamile.
Ngesikhatsi ngilihlahlandlela ngatibonela ngewami kusekelwa nguJehova. Kufundzisa labanye liciniso esikhundleni sekutsi nginake kakhulu kugula kwami kungivikele, kungente ngakhula kwaphindze kwangisita ngakhulisa buhlobo bami naNkulunkulu. Ngitfole injabulo lenkhulu ngenca yekutsi ngisite bantfu labanyenti kutsi batinikele futsi babhajatiswe.
Kugula kimi solo akukatibeki phansi. Kodvwa Jehova ‘ungetfwalela umtfwalo wami onkhe emalanga.’ (Hla. 68:19) Akangenti nje kutsi ngibeketelele simo lengibhekene naso kuphela; ungenta ngijabule ngesizatfu sekutsi solo ngiyaphila!


text:
UMBUTO 7
Yini Lengingayenta Nangiyengelwa Kutsi Ngiye Ecansini?
BEWUNGENTA NJANI WENA?
Asewucabange nganasi simo: Futhi unetinyanga letimbili kuphela abone Mancoba, kodvwa sewucabanga kutsi sewunesikhatsi lesidze amati. Bahlale babhalelana imilayeto, bacitsa ema-awa lamanyeti bakhuluma ngelucingo, futsi bakhululma kakhulu kangangekutsi sebaze bahlabane lulwimi! Kodvwa Mancoba sewufuna lokungetulu kwekumane nje bacoce.
Kulentinyanga letimbili letengcile, boMancoba naFuthi bebamane babambane ngetandla futsi bagcine ngekucabuzana nje kancane. Futhi akafuni kwenta lokungetulu kwaloko. Katsi futsi akafuni nekushiywa nguMancoba. Kute lomunye umuntfu lomenta ative amuhle kangaka futsi ayintsandvokati. Ngenhlitiyo utsi, ‘Ngaphandle nje kwaloko, mine naMancoba simane nje siyatsandzana . . .’
Nangabe vele sewukhulile kutsi nawe sewungagana futsi usesimeni saFuthi, yini wena lebewungayenta?
CABANGISISA!
Nangabe ungawulaleli umtsetfo wemvelo wemandla ladvonsela tintfo phansi, utawubhekana nemiphumela lemibi. Kuyafana-ke nekungawulaleli umtsetfo wekutiphatsa, ‘kubalekela budlundlulu.’
Ngumiphi imiphumela yekungawulaleli lomyalo? LiBhayibheli litsi: “Loyo lowenta budlundlulu wona umtimba wakhe.” (1 Khorinte 6:18) Kuliciniso lelingakanani loku?
Bacwaningi batfole kutsi linyenti lebantfu labasha liya ecansini lingakashadi bese kudzingeke kutsi libhekane nakunye kwaloku lokulandzelako.
KUKHATSATEKA KAKHULU. Linyenti lebantfu labasebasha labaye ecansini basengakashadi batsi bayatisola ngekuhamba kwesikhatsi.
KUNGASAMETSEMBI UMUNTFU LOLELE NAYE. Ngemuva kwekuya ecansini, nguloyo naloyo uyacabanga, ‘Ngiyatibuta kutsi ngubani lomunye lomuntfu lalala naye?’
KUPHOCEKA. Emantfombatane lamanyenti atsandza umuntfu lotawavikela hhayi umuntfu lotawudlala ngawo. Kantsi bafana labanyenti abayitsandzi intfombatane lemane ivume kudlalwa bafana.
Liphuzu lelimcoka: Nangabe utinikela ekuyeni ecansini ungakashadi, udzela intfo leligugu kakhulu futsi loko kuyakwehlisa. (Roma 1:24) Umtimba wakho uligugu kakhulu kutsi ungawenta intfo lenjena!
Khombisa kutsi unawo emandla ‘ekubalekela budlundlulu.’ (1 Thesalonika 4:3) Sekutawutsi ngelilanga loyawushada ngalo, nawe uye ecansini. Futsi utakujabulela kakhulu, ngaphandle kwekukhatsateka, kutisola, kanye nekutiva ungakaphephi lokuyimiphumela yekuya ecansini ungakashadi.
UCABANGANI?
Umuntfu lokutsandza sibili angakwentisa yini intfo letakulimata emtimbeni wakho naletakuphula emoyeni?
Umuntfu lokucabangelako angakufaka yini esilingweni lesingamosha buhlobo lonabo naNkulunkulu?
—Hebheru 13:4.


text:
Indzaba 3: Indvodza Yekucala Nemfati Wekucala
YINI leseyehlukile kulesitfombe? Sekunebantfu kuso. Yindvodza yekucala nemfati wekucala. Badalwa ngubani? NguNkulunkulu. Uyalati yini ligama lakhe? NguJehova. Ligama lalendvodza ngu-Adamu, lomfati yena ngu-Eva.
Nayi indlela Nkulunkulu Jehova ladala ngayo Adamu. Watsatsa lutfuli lwemhlabatsi wase ubumba ngalo Adamu. Waphefumulela umoya wekuphila etimphumulweni takhe, waba ngumuntfu lophilako.
Bekunemsebenti Nkulunkulu Jehova abewulungiselele Adamu kutsi awente. Wamtjela kutsi atetse emagama tonkhe tinhlobo tetilwane. Kungenteka Adamu waba nesikhatsi lesenele sekutibuka letilwane, kungako abengakwati kukhetsa emagama latifanela kahle. Ngalesikhatsi Adamu asetsa letilwane kukhona lakubona. Uyati kutsi kuyini?
Letilwane betihamba ngatimbili. Bekunendlovu lendvuna nalensikati, kunelibhubesi lelidvuna nalelisikati. Kodvwa Adamu yena abete umsiti. Kungako-ke Jehova wamenta kutsi ehlelwe butfongo lobukhulu. Jehova wabese ukhipha lolunye lwetimbambo ta-Adamu, walusebentisela kumentela umfati.
Wajabula Adamu ngaloko. Ungacabanga nje kutsi ngisho na-Eva abejabule kangakanani nakabekwa ensimini lenhle kutsi ahlale kuyo. Besebangaba nebantfwana bahlale nabo ngekujabula.
Jehova abefuna bo-Adamu na-Eva baphile phakadze. Abefuna bente umhlaba wonkhe ube muhle njengensimi yase-Edeni. Bo-Adamu na-Eva bajabula kakhulu nabacabanga ngekwenta loko. Wena bewungakujabulela yini kuhlanganyela ekwenteni umhlaba ube yinsimi lenhle? Kepha kujabula kwabo-Adamu na-Eva kwatsatsa sikhatsi lesincane. Ase sibone kutsi kungani.
Tihlabelelo 83:18 NW; Genesisi 1:26-31; 2:7-25.
Imibuto
- Ngumuphi umehluko lokhona esitfombeni lesiseNdzabeni 3 nakuleso lesiseNdzabeni 2?
- Ngubani lowadala indvodza yekucala, futsi lalingubani ligama layo?
- Ngumuphi umsebenti Nkulunkulu lawuniketa Adamu kutsi awente?
- Kungani Nkulunkulu enta Adamu wehlelwa butfongo lobukhulu?
- Bo-Adamu na-Eva bebatawuphila sikhatsi lesinganani, futsi ngumuphi umsebenti Jehova abefuna bawente?
Imibuto leyengetiwe
- Fundza Tihlabelelo 83:18.
Ngubani ligama laNkulunkulu, futsi ngusiphi sikhundla lanaso lesehlukile ngetulu kwemhlaba? (Jer. 16:21; Dan. 4:17)
- Fundza Genesisi 1:26-31.
Yini intfo yekugcina Nkulunkulu layidala ngelilanga lesitfupha, futsi yayehluke kanjani etilwaneni? (Gen. 1:26)
Jehova abebanakekela kanjani bantfu kanye netilwane? (Gen. 1:30)
- Fundza Genesisi 2:7-25.
Yini lebekudzingeka Adamu ayente ngalesikhatsi etsa tilwane emagama? (Gen. 2:19)
Umbhalo waGenesisi 2:24 usisita ngayiphi indlela kutsi sati umbono waJehova ngemshado, kuhlala ngekwehlukana, kanye nedivosi? (Mat. 19:4-6, 9)


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
5 Njengobe nyalo sekutsiwe silungile ngenca yekukholwa, asibe nekuthula naNkulunkulu ngeNkhosi yetfu Jesu Khristu,
2 lesitfole ngayo umusa ngekukholwa; ngako asijabule ngenca yelitsemba lenkhatimulo yaNkulunkulu.
3 Asingagcini ngaloko, kodvwa asijabule nasihlupheka, ngobe siyati kutsi kuhlupheka kuveta kucinisela;
4 kucinisela kusenta semukeleke; kwemukeleka kona kusinika litsemba,
5 futsi litsemba alidvumati, ngobe lutsandvo lwaNkulunkulu lugcwaliswe etinhlitiyweni tetfu ngemoya longcwele lesanikwa wona.
6 Ngobe ngesikhatsi sisebutsakatsaka, Khristu wafela bantfu labangamesabi Nkulunkulu. Loku kwenteka ngesikhatsi lesifanele.
7 Kulukhuni kutsi lotsite afele umuntfu lomsulwa; mhlawumbe lotsite angamfela umuntfu lolungile.
8 Nkulunkulu ukhombisa lutsandvo lwakhe kitsi, ngobe ngesikhatsi sisetoni, Khristu wasifela.
9 Kakhulu kangakanani-ke nyalo njengobe sekutsiwe silungile ngengati yakhe, sitawusindziswa ngaye elulakeni lwaNkulunkulu.
10 Ngobe nangabe ngesikhatsi sititsa, sabuyisana naNkulunkulu ngekufa kweNdvodzana yakhe, kakhulu kangakanani-ke nyalo njengobe sesibuyisene naye, sitawusindziswa ngekuphila kwayo.
11 Akusiko loko kuphela, kodvwa futsi siyajabula ngaNkulunkulu ngeNkhosi yetfu Jesu Khristu, lesitfole ngayo lokubuyisana.
12 Ngako-ke ngemuntfu munye sono sangena eveni, nekufa kwangena ngesono, ngenca yaloko kufa kwasakatekela kubo bonkhe bantfu ngobe bonkhe bonile.
13 Ngobe sono saba khona eveni usengakabi khona uMtsetfo, kodvwa kute lokutsiwa unesono nangabe umtsetfo ungekho.
14 Nanobe kunjalo, kufa kwabusa njengenkhosi kusukela ku-Adamu kudzimate kuyewufika kuMosi, ngisho nakulabo labangonanga njenga-Adamu, lobekafana ngandlela tsite naloyo lobeketa.
15 Kodvwa sono asifani nesipho saNkulunkulu. Ngobe ngekona kwemuntfu munye kwafa bantfu labanyenti, ngako-ke umusa waNkulunkulu nesipho sakhe kanye nemusa wemuntfu munye, Jesu Khristu, kwabonakala kakhulu kulabanyenti.
16 Lesipho asifani nesono lesentiwa ngumuntfu munye. Ngobe umphumela wesono sinye waba kulahlwa, kodvwa sipho lesaba khona ngemuva kwetono letinyenti saba kutsi kutsiwe bantfu balungile.
17 Ngobe nangabe ngesono semuntfu munye kufa kwabusa njengenkhosi, kakhulu kangakanani-ke ngalabo labatfola umusa waNkulunkulu nesipho sekulunga, batawubusa njengemakhosi ngemuntfu munye, Jesu Khristu.
18 Ngesono sinye, bantfu bato tonkhe tinhlobo balahlwa ngelicala, ngendlela lefanako, ngesento sinye sekutiveta alungile, bantfu bato tonkhe tinhlobo kutawutsiwa balungile kuze batfole kuphila.
19 Ngobe njengobe ngekungalaleli kwemuntfu munye, bantfu labanyenti baba toni, ngendlela lefanako, ngekulalela kwemuntfu munye, bantfu labanyenti kutawutsiwa balungile.
20 UMtsetfo waba khona kuze sono sitewubonakala. Kodvwa kwatsi nasesibonakala, umusa waNkulunkulu nawo wabonakala kakhulu.
21 Ngayiphi injongo? Kuze kutsi njengobe sono kanye nekufa bekubusa njengenkhosi, ngendlela lefanako nemusa waNkulunkulu ubuse njengenkhosi ngenca yekulunga lokuholela ekuphileni lokuphakadze ngaJesu Khristu iNkhosi yetfu.
Tfumela
Tfumela
I-NEW WORLD TRANSLATION OF THE HOLY SCRIPTURES
Roma 5
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Tsintsana Natsi
Siyajabula kusita bonkhe bantfu labatsandza kufundza liBhayibheli nobe labafuna kwati ngemsebenti lesiwenta emhlabeni wonkhe. Sebentisa yinye yaletindlela letilandzelako kuze uchumane naBoFakazi BaJehova endzaweni yangakani.
● Cela kufundziswa liBhayibheli mahhala
● Tfola Lihholwa leMbuso laBoFakazi BaJehova
● Tfola lilanga nendzawo lakutawugujelwa khona Sikhumbuto sekufa kwaJesu lokwentiwa yonkhe minyaka
● Tfola indzawo lapho kutawube kunemhlangano lomkhulu waBoFakazi BaJehova
● Vakashela lelinye lemahhovisi etfu eligatja
● Sebentisa lemininingwane lengentasi nawufuna kusishayela noma kusibhalela
EBolivia
Watch Tower Bible and Tract Society
Casilla 6397
SANTA CRUZ
BOLIVIA
+591 3-342-3442
Tikhatsi Temsebenti
NgeMsombuluko kuya kuLesihlanu
Nga-8:00 ekuseni kuya ku-12:00 emini nanga-1:00 emini kuya ku-5:00 entsambama


text:
Incenye 6: Kusukela Ekutalweni KwaJesu Kuye Ekufeni Kwakhe
Ingilosi Gabriyeli yatfunywa entfombini lelungile lenguMariya. Yamtjela kutsi utawuba nemntfwana lutawuba yinkhosi kuze kube phakadze. Lomntfwana longuJesu watalelwa esitebeleni, lapho belusi bamvakashela khona. Kwatsi ngemuva kwaloko, inkhanyeti yaholela emadvodza lavela eMphumalanga kuloluswane. Siyafundza kutsi ngubani lowenta kutsi lamadvodza abone lenkhanyeti, nekutsi Jesu wavikelwa kanjani emetamweni yekumbulala.
Ngalokulandzelako, sibona Jesu ngesikhatsi aneminyaka lengu-12, akhuluma nebafundzisi ethempelini. Ngemuva kweminyaka lengu-18 wabhajatiswa futsi wacala kwenta umsebenti Nkulunkulu labemtfume wona, wekushumayela ngeMbuso. Jesu wakhetsa emadvodza langu-12 kutsi abambisane naye kulomsebenti, wawenta baphostoli.
Jesu waphindze wenta timangaliso letinyenti. Wesutsisa tinkhulungwane tebantfu ngetinhlanti kanye netinkhwa letimbalwa. Welapha labagulako waphindze wavusa labafile. Ekugcineni sifundza ngetintfo letinyenti letenteka lapho sekatawukufa, nekutsi wabulawa kanjani. Jesu washumayela iminyaka lecishe ibe mitsatfu nencenye. Ngako-ke, INCENYE 6 ihlanganisa sikhatsi lesingetudlwana kweminyaka lengu-34.


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
11 Lingisani mine, njengobe nami ngilingisa Khristu.
2 Nyalo ngiyanincoma ngobe niyangikhumbula kuto tonkhe tintfo, futsi niyabambelela etimfundzisweni lengitendlulisele kini.
3 Kodvwa ngifuna nati kutsi inhloko yawo onkhe emadvodza nguKhristu; inhloko yemfati yindvodza; nenhloko yaKhristu nguNkulunkulu.
4 Nobe nguyiphi indvodza lethantaza nome iphrofethe imbonye enhloko, ihlazisa inhloko yayo;
5 kodvwa nobe ngumuphi umfati lothantaza nome aphrofethe angakambonyi enhloko, uhlazisa inhloko yakhe, ngobe kufana nekutsi ungumfati losingile enhloko.
6 Nangabe umfati angambonyi, akahhule; kodvwa nangabe kulihlazo ngemfati kuhhula nobe kusinga, akambonye enhloko.
7 Indvodza akukafaneli imbonye enhloko, ngobe ingumfanekiso nenkhatimulo yaNkulunkulu, kodvwa umfati uyinkhatimulo yendvodza.
8 Ngobe indvodza ayivelanga emfatini, kodvwa umfati wavela endvodzeni;
9 ngetulu kwaloko, indvodza ayidalwanga ngenca yemfati, kodvwa umfati wadalwa ngenca yendvodza.
10 Kungako umfati kufanele abe neluphawu lwenhlonipho enhloko yakhe ngenca yetingilosi.
11 Kantsi futsi eNkhosini, umfati abengeke abe khona ngaphandle kwendvodza, nendvodza beyingeke ibe khona ngaphandle kwemfati.
12 Ngobe njengobe umfati avela endvodzeni, nendvodza yavela ngemfati; kodvwa tonkhe tintfo tivela kuNkulunkulu.
13 Yehlulelani nine: Kuyemukeleka yini kutsi umfati athantaze kuNkulunkulu angakambonyi enhloko?
14 Anikafundzi yini kutsi ngekwemvelo, kulihlazo kutsi indvodza ibe netinwele letindze;
15 kodvwa kutsi kuludvumo ngemfati kuba netinwele letindze? Ngobe unikwe tinwele esikhundleni sentfo yekumbonya enhloko.
16 Kepha ngisho nobe lotsite angafuna kukuphikisa loku asekele lenye inchubo, tsine site lenye, nemabandla aNkulunkulu nawo ete.
17 Kodvwa njengobe ngininika lemiyalo, anginincomi, ngobe anihlangani ngenca yalokuhle kodvwa nihlangana ngenca yalokubi.
18 Kwekucala nje, ngivile kutsi nanihlangana ebandleni kuba khona kwehlukana emkhatsini wenu; futsi ngelizinga lelitsite ngiyakukholwa loko.
19 Ngobe ecinisweni kutawuba khona emahlelo emkhatsini wenu, kuze labo labemukelekako batewubonakala kini.
20 Nanihlangana ndzawonye, akwenteki nisidle sidlo seNkhosi sakusihlwa.
21 Ngobe nasekufanele nisidle, nguloyo naloyo ufika asadle sakhe, kangangekutsi lomunye uyalamba kodvwa lomunye adzakwe.
22 Nite yini tindlu tekudlela netekunatsela? Nobe nedzelela libandla laNkulunkulu yini, futsi nenta labo labete lutfo bative banemahloni? Ngingatsini kini? Kufanele nginincome yini? Cha, ngeke nginincome kuloku.
23 Ngobe ngakwemukela eNkhosini loko lenganinika kona, kutsi ngebusuku iNkhosi Jesu lebeyitawutsengiswa ngabo yatsatsa sinkhwa,
24 futsi ngemuva kwekubonga, yasihlephula yatsi: “Loku kusho umtimba wami lotawunikelwa ngenca yenu. Chubekani nikwenta, ningikhumbula.”
25 Yenta kanjalo nangendzebe, ngemuva kwekuba nesidlo sakusihlwa, yatsi: “Lendzebe isho sivumelwane lesisha lengisenta ngengati yami. Chubekani nikwenta loku nobe kunini naniyinatsa, kuze ningikhumbule.”
26 Ngobe nobe kunini nanidla lesinkhwa futsi ninatsa lendzebe, nichubeka nimemetela kufa kweNkhosi idzimate ifike.
27 Ngako nobe ngubani lodla lesinkhwa nobe anatse lendzebe yeNkhosi kungakafaneli, utawuba nelicala emtimbeni nasengatini yeNkhosi.
28 Umuntfu akacale atihlolisise yena kutsi uyafaneleka yini, ngemuva kwaloko angasidla sinkhwa futsi anatse kulendzebe.
29 Ngobe loyo lodlako aphindze anatse, usuke adla futsi anatsa kwehlulelwa kwakhe nangabe angakucondzi loko lokushiwo ngumtimba.
30 Kungako labanyenti emkhatsini wenu babutsakatsaka, bagula, futsi labambalwa sebafile.
31 Kodvwa kube besingakucondza loko tsine lesingiko, besingeke sehlulelwe.
32 Nanobe kunjalo, nasehlulelwa, sisuke siyalwa nguJehova kuze singalahlwa nelive.
33 Ngako-ke bazalwane bami, nanihlangana kuze nidle sidlo, nibomelana.
34 Nangabe kukhona lolambile, akadle ekhaya, khona kutewutsi nanihlangana ningahlangani kuze nehlulelwe. Tinkinga letisele ngitatilungisa nangifika kini.
Tfumela
Tfumela
I-NEW WORLD TRANSLATION OF THE HOLY SCRIPTURES
1 Khorinte 11
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
SEHLUKO SELISHUMI NAKUNE
Indlela Yekwenta Kuphila Kwemndeni Wakho Kujabulise
Emndenini, kudzingani kuba yindvodza sibili futsi lecotfo?
Ungenta njani nawufuna kuba ngumfati lophumelelako?
Yini lengakwenta ube ngumtali loncono?
Bantfwana bangentani kute kuphila kwemndeni kujabulise?
1. Yini lebalulekile kute kube nekuphila kwemndeni lokujabulisako?
NKULUNKULU JEHOVA ufuna kutsi kuphila kwemndeni wakho kujabulise. LiVi lakhe liBhayibheli, liniketa lilunga nelilunga lemndeni ticondziso, lichaza indzima Nkulunkulu lafuna lelinye nalelinye libe nayo. Lapho lilunga ngalinye lemndeni lifeza indzima yalo ngekuvumelana nesicondziso saNkulunkulu, kuba yinjabulo yodvwa emndenini. Jesu watsi: “Babusisiwe labo labeva livi laNkulunkulu, bese bayalenta.”
2. Injabulo yemndeni isime ekucapheleni ini?
2 Kujabula kwemndeni kusime ngalokuyinhloko ekucapheleni kwetfu kutsi nguJehova lowaphemba imindeni, loyo Jesu lambita ngekutsi: ‘NguBabe wetfu.’ (Matewu 6:9) Yonkhe imindeni lekhona lapha emhlabeni ikhona ngaBabe wetfu wasezulwini—futsi ngalokucinisekile uyati kutsi yini ledzingekako kute imindeni ijabule. (Efesu 3:14, 15) Ngaloko-ke, yini lefundziswa liBhayibheli ngendzima yelilunga ngalinye emndenini?
NKULUNKULU UNGUMSUNGULI WEMINDENI
3. LiBhayibheli likuchaza njani kucala kwemndeni, futsi kungani sati kutsi loko lelikushoko kuliciniso?
3 Jehova wadala bantfu bekucala, Adamu na-Eva, futsi wabahlanganisa njengendvodza nemfati. Wababeka ekhayeni lelihle emhlabeni lolipharadisi
4. (a) Lingentani lilunga ngalinye lemndeni kwenta likhaya libe ngulelitfokomele? (b) Kungani kufundza ngekuphila kwaJesu kubalulekile ekwenteni umndeni ujabule?
4 Lilunga ngalinye lemndeni lingasita ekwenteni kuphila kwemndeni kujabulise ngekulingisa Nkulunkulu ekuboniseni lutsandvo. (Efesu 5:1, 2) Noko-ke, singamlingisa njani Nkulunkulu sibe singamboni? Singafundza ngendlela Jehova lenta ngayo tintfo ngobe watfuma iNdvodzana yakhe lelitubulo isuka ezulwini yeta emhlabeni. (Johane 1:14, 18) Lapho isemhlabeni leNdvodzana, Jesu Khristu, yalingisa Babe wayo wasezulwini kangangekutsi kuyibona nekuyilalela kwakufanana nekuba naJehova nekulalela Yena. (Johane 14:9) Ngako-ke, ngekufundza ngelutsandvo Jesu lalubonisa nekulandzela sibonelo sakhe, lilunga ngalinye lemndeni lingasita ekwenteni kuphila kwemndeni kujabulise.
UMUNTFU WEKULINGISELWA NGEMADVODZA
5, 6. (a) Kungani indlela Jesu laphatsa ngayo libandla isibonelo kumadvodza? (b) Kufanele senteni kute sitsetselelwe tono?
5 LiBhayibheli litsi emadvodza kufanele aphatse bafati bawo ngendlela Jesu laphatsa ngayo bafundzi bakhe. Asewulalele lesicondziso seliBhayibheli: “Madvodza tsandzani bafati benu, njengobe naKhristu alitsandza libandla. Wanikela ngekuphila kwakhe ngenca yalo, . . Emadvodza kufanele atsandze bafati bawo, njengobe atsandza imitimba yawo. Indvodza letsandza umfati wayo ititsandza yona. Phela kute umuntfu lowake watondza umtimba wakhe, kepha uyawondla, awunakekele, njengobe naKhristu enta ebandleni.”
6 Lutsandvo Jesu labenalo ngelibandla lebafundzi bakhe lusibonelo lesihle kumadvodza. Jesu “wabatsandza kwaze kwaba sekugcineni,” wadzela kuphila kwakhe ngenca yabo nakuba bebangakapheleli. (Johane 13:1; 15:13) Nemadvodza kanjalo ayakhutsatwa: “Tsandzani bafati benu, ningabacansukeli.” (Kholose 3:19) Yini lengasita emadvodza alalele leseluleko, ikakhulukati nangabe umfati ngaletinye tikhatsi enta tintfo ngekungahlakaniphi? Indvodza kufanele ikhumbule kutsi nayo iyawenta emaphutsa, nekutsi kudzingeka yenteni kuze itsetselelwe nguNkulunkulu. Ngukuphi loko? Kufanele itsetselele labo labayonako, loko kuhlanganisa nemkayo. Naye umfati kufanele ente lokufanako. (Matewu 6:12, 14, 15) Umshado uyophumelela lapho kuhlanganiswe bantfu lababili labatsetselelanako.
7. Yini Jesu layicaphela, futsi abekela emadvodza siphi sibonelo?
7 Emadvodza kufanele acaphele kutsi Jesu abehlale abonisa kubacabangela bafundzi bakhe. Bekati kutsi babutsakatsaka emtimbeni futsi banetidzingo tenyama. Nasi sibonelo: Ngesikhatsi badziniwe, watsi: “Ase sibonane sodvwa, siphumule kancane.” (Makho 6:30-32) Ngendlela lefananako, nebafati kufanele bacatjangelwe. LiBhayibheli libachaza ngekutsi ‘basitja lesibutsakatsaka’ futsi emadvodza atjelwa kutsi ‘abahloniphe.’ Kungani kushiwo njalo? Sizatfu sikutsi indvodza nemfati bayoba ‘tindlalifa temusa wekuphila’ ngendlela lelinganako. (1 Phetro 3:7) Emadvodza kufanele akhumbule kutsi umuntfu nakafuna kuba ligugu kuNkulunkulu kufanele etsembeke, akunadzaba kutsi uyindvodza nobe ungumfati.
8. (a) Indvodza “letsandza umfati wayo ititsandza yona” njani? (b) Kusho kutsini kuba “nyamanye” kwendvodza nemfati?
8 LiBhayibheli litsi indvodza “letsandza umfati wayo ititsandza yona.” Loku kwentiwa kutsi indvodza nemfati ‘abasebabili, kodvwa sebamunye,’ njengobe Jesu asho. (Matewu 19:6) Ngaleso sizatfu ngamunye kubo akukafanele aye ecasini nalomunye umuntfu langakashadi naye. (Taga 5:15-21; Hebheru 13:4) Loku bangakwenta kuphela ngekutsi lomunye anake sidzingo salomunye, kubete loligovu lotinaka yena yedvwa. (1 Khorinte 7:3-5) Naka nasi sikhumbuto: “Kute umuntfu lowake watondza umtimba wakhe, kepha uyawondla, awunakekele.” Emadvodza kufanele atsandze bafati bawo njengobe atitsandza wona, akhumbula kutsi ayolandzisa enhlokweni yawo, Jesu Khristu.
9. Nguyiphi imfanelo Jesu abenayo lokukhulunywa ngayo kuFiliphi 1:8, futsi kungani emadvodza kufanele ayibonise lemfanelo kubafati bawo?
9 Umphostoli Pawula wakhuluma “ngesihe [lutsandvo lolujulile] saKhristu Jesu.” (Filiphi 1:8) Ngesizatfu sekutsi Jesu abenelutsandvo, labasikati lababa bafundzi bakhe bebakujabulela kuba naye. (Johane 20:1, 11-13, 16) Ngaloko-ke, bafati bafuna kuboniswa lutsandvo ngemadvodza abo.
SIBONELO SEBAFATI
10. Jesu ubabekela njani bafati sibonelo?
10 Umndeni unjengenhlangano, futsi kute ubambisane kahle, udzinga inhloko. Ngisho naJesu ukhona Loyo latitfoba kuye njengeNhloko yakhe. ‘Inhloko yaKhristu nguNkulunkulu’ njengobe nje ‘nenhloko yemfati kuyindvodza.’ (1 Khorinte 11:3) Jesu usibonelo lesihle sekutitfoba ebunhlokweni baNkulunkulu, njengobe natsi sonkhe sinenhloko lesifanele sititfobe kuyo.
11. Umfati kufanele ayiphatse njani indvodza yakhe, futsi uyoba yini umphumela wekuyiphatsa kwakhe lokunjalo?
11 Emadvodza akapheleli enta emaphutsa futsi kanyenti awabi tinhloko ngendlela lengiyo. Ngako, umfati kumele enteni? Akukafaneli akubukele phansi loko indvodza yakhe lekwentako nobe etame kutibambela bunhloko bayo. Umfati kufanele akhumbule kutsi umbono waNkulunkulu wekuba nemoya lomnene ubaluleke kakhulu. (1 Phetro 3:4) Ngekuba nemoya lonjalo, kwenta kube melula ngaye kutitfoba ngendlela Nkulunkulu lafuna ngayo, ngisho nalapho timo tingemelula. LiBhayibheli litsi: ‘Umfati akahloniphe indvodza yakhe.’ (Efesu 5:33) Kodvwa kutsiwani nangabe indvodza ingamemukeli Khristu njengeNhloko yayo? LiBhayibheli likhutsata bafati, litsi: “Tfobelani emadvodza enu, kuze kutsi nakukhona emadvodza langalikholwa livi, nawo azuzeke ngaphandle kwenkhulumo, azuzwe intfobeko yebafati bawo, nakabona similo senu lesimsulwa lesinekwesaba Nkulunkulu.”
12. Kungani kungasiyo intfo lembi ngemfati kutsi ngenhlonipho avete imibono yakhe?
12 Kungakhatsaliseki kutsi indvodza yakhe iyakholwa nobe ayikholwa, umfati usuke angedzeleli nangabe aveta ngenhlonipho umbono wakhe lohlukile kuloyo wendvodza yakhe. Kungenteka kutsi umbono wakhe muhle, futsi nangabe indvodza yakhe iwulalela, ungazuzisa umndeni wonkhe. Nakuba Abrahama angazange avume ngalesikhatsi umfati wakhe Sara amtjela loko abekucabanga ngendlela lebeyingalungiswa ngayo inkinga lebebanayo emndenini wabo, Nkulunkulu watsi kuye: “Kwente njengobe akutjelile.” (Genesisi 21:9-12) Kuliciniso kutsi lapho indvodza yenta sincumo sekugcina entfweni letsite lesingaphikisani nemtsetfo waNkulunkulu, umfati wayo uyobe ukhombisa kutitfoba nakasisekela sincumo sayo.
13. (a) Umbhalo waThithusi 2:4, 5 ukhutsata bafati labendzile kutsi benteni? (b) Litsini liBhayibheli ngekwehlukana nangedivosi?
13 Nangabe afeza indzima yakhe, umfati angenta lokunyenti kwekunakekela umndeni wakhe. Nasi sibonelo: LiBhayibheli likhutsata bafati labashadile kutsi “batsandze emadvodza abo nebantfwana babo, babe ngulabacondzile nalabacotfo; baphatse kahle emakhaya abo, balunge, batfobele emadvodza abo.” (Thithusi 2:4, 5) Umfati longumake lonakekela umndeni wakhe, nalotitfobako endvodzeni yakhe, uyotsandvwa futsi ahlonishwe ngumndeni wakhe. (Taga 31:10, 28) Njengobe umshado uhlanganisa bantfu labangakapheleli, letinye tinkinga letimatima tiholela ekutseni bantfu labatsatsene badivose. LiBhayibheli livumela kwehlukana ngephansi kwetimo letitsite kuphela. Nobe kunjalo, kwehlukana akukafanele kutsatfwe njengentfo lencane nje, ngobe seluleko seliBhayibheli sitsi: “Umfati angehlukani nendvodza yakhe. . . . Nendvodza ingamlahli umfati wayo.” (1 Khorinte 7:10, 11) Nangabe lomunye kulabo labatsatsene aphingile liBhayibheli liyakuvumela kutsi badivose.
SIBONELO LESIHLE SEBATALI
14. Jesu abebaphatsa njani bantfwana, futsi yini bantfwana labayidzingako kubatali babo?
14 Jesu wabekela batali sibonelo lesihle endleleni labephatsa ngayo bantfwana. Ngalesikhatsi labanye betama kuvimba bantfwana kutsi bangayi kuye, watsi: “Vumelani bantfwana bete kimi, ningabavimbeli.” LiBhayibheli litsi “wabatsatsa labantfwana, wabagona, wabeka tandla etikwabo, wababusisa.” (Makho 10:13-16) Njengobe Jesu atinika sikhatsi nebantfwana, akudzingeki yini nawe ube nesikhatsi nendvodzana kanye nendvodzakati yakho? Abadzingi nje sikhashana sekuba nawe, kodvwa badzinga sikhatsi lesinyenti. Kudzingeka ube nesikhatsi sekubafundzisa, ngobe nguloko Jehova layala batali kutsi bakwente.
15. Yini batali labangayenta kute bavikele bantfwana babo?
15 Njengobe lelive lichubeka ligcwala bubi nakakhulu, bantfwana badzinga batali batewubavikela kubantfu lababi labafuna kubalimata, njengalabo labangahle babahlukubete ngekwelicasi. Ase ubuke indlela Jesu labavikela ngayo bafundzi bakhe, labo abebabita ngekutsi ‘bantfwana bakhe.’ Ngalesikhatsi aboshiwe futsi asatawubulawa, Jesu wabalungiselela indlela yekubaleka. (Johane 13:33; 18:7-9) Njengemtali, kudzingeka utiphaphamele tindlela taDeveli tekwetama kulimata bantfwana bakho. Kudzingeka ubecwayise. * (1 Phetro 5:8) Ngobe kuphepha kwabo emtimbeni, emoyeni, kanye nesekutiphatseni, akukaze kube sengotini lengaka esikhatsini lesendlulile njenganyalo.
16. Yini batali labangayifundza endleleni Jesu lenta ngayo kubafundzi bakhe ngalesikhatsi benta tiphosiso?
16 Ngebusuku bangembi kwekufa kwaJesu, bafundzi bakhe bebaphikisana ngekutsi ngubani kubo bonkhe lomkhulu. Kunekutsi abatfukutselele, Jesu wachubeka akhuluma nabo futsi ababekela netibonelo. (Lukha 22:24-27; Johane 13:3-8) Nangabe ungumtali, uyabona yini kutsi ungasilingisa njani sibonelo saJesu endleleni yekucondzisa bantfwana bakho? Kuliciniso kutsi bayasidzinga sicondziso, kodvwa kudzingeka siniketwe “ngekuhlanipha” hhayi ngekutfukutsela. Angeke ufune kusho emagama ngekunganaki “lahlaba njengesikhali.” (Jeremiya 30:11; Taga 12:18) Sicondziso kudzingeka siniketwe ngendlela letakwenta umntfwana asibone kutsi besimfanele.
SIBONELO KUBANTFWANA
17. Jesu ubabekela njani sibonelo lesihle bantfwana?
17 Bantfwana bangafundza yini kuJesu? Yebo, bangafundza! Ngesibonelo sakhe, Jesu wabonisa kutsi bantfwana kufanele bahloniphe batali babo. Waze watsi: “Kepha ngikhuluma loko, njengobe ngifundziswe nguBabe.” Wachubeka watsi: “Ngobe sonkhe sikhatsi ngenta lokutsandzekako kuye.” (Johane 8:28, 29) Jesu abemlalela Babe wakhe wasezulwini, futsi liBhayibheli litsi bantfwana kufanele balalele batali babo. (Efesu 6:1-3) Nobe Jesu abengumuntfu lophelele, wabalalela batali bakhe labebangakapheleli, Josefa naMariya. Ecinisweni lonkhe, loku kwaba nemtselela enjabulweni yemndeni wakubo.
18. Kungani Jesu ngaso sonkhe sikhatsi abelalela Babe wakhe, futsi ngubani lojabulako lapho bantfwana balalela batali babo lamuhla?
18 Bantfwana bangaticaphela yini tindlela labangalingisa ngato Jesu kute bente batali babo bajabule? Kuliciniso, ngaletinye tikhatsi bantfwana bangakutfola kumatima kulalela batali babo, kodvwa nguloko kanye Nkulunkulu lafuna bakwente. (Taga 1:8; 6:20) Jesu abemlalela ngaso sonkhe sikhatsi Babe wakhe wasezulwini, ngisho nasetimeni letimatima. Ngalesinye sikhatsi intsandvo yaNkulunkulu yayifaka ekhatsi kutsi Jesu ente intfo letsite lematima kakhulu, Jesu watsi: “Susa kimi lendzebe [intfo letsite lebekudzingeka yenteke] yelusizi.” Nobe kunjalo, Jesu wenta loko Nkulunkulu labefuna kutsi akwente, ngobe abecaphela kutsi Babe wakhe wati ncono. (Lukha 22:42) Ngekufundza kulalela, bantfwana bangajabulisa batali babo kanye naBabe wabo wasezulwini. *
19. (a) Sathane ubalinga njani bantfwana? (b) Kutiphatsa kabi kwebantfwana kungaba namuphi umphumela kubatali?
19 Develi walinga Jesu, futsi siyaciniseka kutsi utabalingela kutsi bente lokubi labasha. (Matewu 4:1-10) Sathane Develi usebentisa bontsanga kute balinge labasha, futsi kumatima kumelana nabo. Kubaluleke kakhulu-ke kutsi labasha bangatihlanganisi nabontsanga labenta lokubi. (1 Khorinte 15:33) Dina indvodzakati yaJakobe abelibala kutihlanganisa nebantfu labangamkhonti Jehova, futsi loko kwamfaka elubishini. (Genesisi 34:1, 2) Cabanga nje ngendlela umndeni wakini longaphatseka kabi ngayo nangabe lilunga lawo litiphatsa kabi ngekwelicasi!
LOKUBALULEKILE NAWUFUNA KUBA NEMNDENI LOJABULAKO
20. Kute nihlale nijabulile ekhaya, yini lilunga ngalinye lemndeni lekufanele liyente?
20 Kulula kubeketelela tinkinga temndeni nangabe nisebentisa umyalo weliBhayibheli. Ecinisweni, kusebentisa lomyalo walo kuphela kwendlela lengenta umndeni ujabule. Ngako ninemadvodza, tsandzani bafati benu, nibaphatse ngendlela Jesu laphatsa ngayo libandla. Bafati, titfobeni ekucondziseni kwemadvodza enu, nilandzele sibonelo semfati lohlakaniphile lokukhulunywa ngaye kuTaga 31:10-31. Batali, ceceshani bantfwana benu. (Taga 22:6) Bobabe ‘phatsani kahle imiti yenu.’ (1 Thimothi 3:4, 5; 5:8) Bantfwana lalelani batali benu. (Kholose 3:20) Kute ngisho namunye emndenini lophelele, bonkhe bayawenta emaphutsa. Ngako titfobeni, nicele intsetselelo kulomunye nalomunye.
21. Nguliphi likusasa lelihle lelisembikwetfu, futsi singakwenta njani kuphila kwemindeni yetfu kujabulise ngisho kwanyalo?
21 Kuliciniso kutsi liBhayibheli linemiyalo nemitsetfo leminyenti lebalulekile lephatselene nekuphila kwemndeni. Ngetulu kwaloko lisifundzisa ngelive lelisha laNkulunkulu nemhlaba lolipharadisi lapho kuyohlala bantfu labakhonta Jehova ngekujabula. (Sembulo 21:3, 4) Cabanga ngelikusasa lelimangalisako lelisembikwetfu! Ngisho kwanyalo, singaba nemindeni lejabulako ngekutsi sisebentise ticondziso teliVi laNkulunkulu, liBhayibheli.
^ sig. 15 Lusito lwekuvikela bantfwana lutfolakala esehlukweni 32 sencwadzi letsi Funda Kumfundisi Omkhulu [letfolakala ngesiZulu] leshicilelwe boFakazi BaJehova.
^ sig. 18 Lokukuphela kwesizatfu lesingenta umntfwana angamlaleli umtali, ngulapho umtali afuna kumephulisa umyalo waNkulunkulu.
Fundza Kabanti
Bobani Labenta Intsandvo YaJehova Lamuhla?
Kuyini Kukhonta Kwemndeni?
Tfola indlela lelilungiselelo lelingakusita ngayo kutsi usondzele kuNkulunkulu futsi ucinise bunye bemndeni wakho.


text:
SIFUNDVO 19
Ngubani Losisebenti Lesetsembekile Nalesihlakaniphile?
Ngekushesha ngembikwekufa kwakhe, Jesu wacoca nebafundzi bakhe labane—Phetro, Jakobe, Johane na-Andreya. Njengobe Jesu abebiketela ngeluphawu lwekuba khona kwakhe emalangeni ekugcina, wabuta lombuto lobalulekile: “Pho, ngubani losisebenti lesetsembekile nalesihlakaniphile, inkhosi yaso lesimise etikwebendlu yayo, kutsi sibanike kudla ngesikhatsi lesifanele?” (Matewu 24:3, 45; Makho 13:3, 4) Jesu abecinisekisa bafundzi bakhe kutsi yena ‘njengenkhosi’ yabo, abetawubeka bantfu labebatawuchubeka balungiselela balandzeli bakhe kudla kwakamoya emalangeni ekugcina. Bobani labebatawuba ngulesigaba sesisebenti?
Licembu lelincane lebalandzeli baJesu labagcotjiwe. ‘Lesisebenti’ sihlobene kakhulu neSingungu Lesibusako saBoFakazi BaJehova. Sikhiphela labo labakhonta nabo Jehova kudla kwakamoya ngesikhatsi lesifanele. Siyasidzinga lesisebenti lesetsembekile kutsi sichubeke sisinika ‘kudla lokusifanele ngesikhatsi lesifanele.’—Lukha 12:42.
Sinakekela indlu yaNkulunkulu. (1 Thimothi 3:15) Jesu wanika lesisebenti umsebenti lomkhulu wekunakekela lokwentiwa yincenye yasemhlabeni yenhlangano yaJehova—kunakekela tintfo tayo letiphatsekako, kucondzisa umsebenti wekushumayela nekusifundzisa emabandleni. Ngako-ke, kute sisinikete loko lesikudzingako ngesikhatsi lesifanele, ‘lesisebenti lesetsembekile nalesihlakaniphile’ sikhicita tincwadzi lesitisebentisa ensimini siphindze sisentele tinhlelo lesiba nato emihlanganweni lemincane nalemikhulu.
Lesisebenti setsembekile emacinisweni eliBhayibheli nasemsebentini lesiniketwe wona wekushumayela tindzaba letimnandzi. Sihlakaniphile nangendlela lesinakekela ngayo tintfo lesitiphatsiswe nguKhristu tasemhlabeni. (Imisebenti 10:42) Jehova uyawubusisa umsebenti waso ngekutsi advonse bantfu babe boFakazi bakhe futsi uyasisita lesisebenti kutsi sichubeke sisiniketa imfundvo lenyenti ngaye.—Isaya 60:22; 65:13.
Ngubani lowabekwa nguJesu kutsi ondle bafundzi bakhe ngakamoya?
Lesisebenti setsembeke futsi sihlakaniphe ngatiphi tindlela?


text:
SEHLUKO 10
Jesu Bekahlale Alalela
Ukutfola kumelula yini kulalela batali bakho ngaso sonkhe sikhatsi?— Ngaletinye tikhatsi kulukhuni kwenta njalo. Bewati yini kutsi Jesu bekalalela Jehova aphindze alalele nebatali bakhe?— Sibonelo sakhe singakusita kutsi ulalele batali bakho ngisho nome loko kungahle kungabi melula. Ase sifundze kabanti ngalendzaba.
Ngesikhatsi Jesu asengaketi emhlabeni, bekahlala ezulwini naBabe wakhe, longuJehova. Jesu bekaphindze abe nebatali lapha emhlabeni. Emabito abo bekuboJosefa naMariya. BoMariya naJosefa baba kanjani batali baJesu?—
Jehova watsatsa kuphila kwaJesu ezulwini wakufaka esiswini saMariya kuze Jesu atalwe emhlabeni aphindze aphile kuwo. Loku kwaba simangaliso! Jesu wakhula esiswini saMariya ngendlela lokwenteka ngayo kubo bonkhe bantfwana. Ngemuva kwetinyanga letingaba yimfica asesiswini saMariya, Jesu wase uyatalwa. Lena-ke ngiyo indlela Mariya kanye nendvodza yakhe Josefa lababa ngayo batali baJesu basemhlabeni.
Nakaneminyaka lengu-12 budzala, Jesu wenta lokutsite lokwakhombisa indlela lebekamtsandza ngayo Babe wakhe Jehova. Loko kwenteka ngesikhatsi Jesu nemndeni wakubo batsatsa luhambo loludze loluya eJerusalema kuze bayogubha liPhasika. Ngesikhatsi basendleleni lebuyela ekhaya, boJosefa naMariya abazange basambona Jesu. Bekakuphi Jesu ngaleso sikhatsi?—
Bekentani Jesu ethempelini?
BoJosefa naMariya babuyela emuva eJerusalema ngekushesha futsi bafuna Jesu yonkhe indzawo. Bebakhatsateke kakhulu ngobe bebasolo bangamtfoli. Ngemuva kwemalanga lamatsatfu, bamtfola asethempelini. Bekentani Jesu ngesikhatsi asethempelini?— Bekafundza ngaBabe wakhe Jehova. Bekamtsandza Jehova futsi afisa kufundza kutsi angamjabulisa njani. Ngisho nangesikhatsi asakhula waze waba yindvodza, Jesu bekahlale alalela Jehova. Jesu walalela nangesikhatsi kumetima kwenta njalo, futsi walalela ngisho nalapho kufanele ahlupheke. Jesu bekabalalela yini boJosefa naMariya?— LiBhayibheli litsi bekabalalela.
Yini longayifundza esibonelweni saJesu?— Kudzingeka ulalele batali bakho ngisho nome loko kungase kube lukhuni. Utimisele yini kukwenta loko?—


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
7 Mayelana netintfo lenangibhalela tona, kuhle kutsi indvodza ingamtsintsi umuntfu lomsikati;
2 kodvwa ngenca yekwandza kwebudlundlulu, nguleyo naleyo ndvodza ayibe newayo umfati, nemfati abe neyakhe indvodza.
3 Indvodza ayinike umkayo loko lokumfanele, nemfati ente lokufanako endvodzeni yakhe.
4 Umfati ute ligunya emtimbeni wakhe, kodvwa yindvodza yakhe leneligunya kuwo; ngendlela lefanako nendvodza ite ligunya emtimbeni wayo, kodvwa ngumkayo loneligunya kuwo.
5 Ningagodlelani, ngaphandle kwanangabe nivumelene sikhatsi lesitsite, kuze nitinike sikhatsi sekuthantaza bese niphindze niyahlangana, khona Sathane angetuchubeka anilinga ngekwehluleka kwenu kutibamba.
6 Nanobe kunjalo, ngiyanivumela kutsi nikwente konkhe loko lengikushito, kodvwa hhayi kutsi nginishayela umtsetfo.
7 Kepha ngifisa shengatsi ngabe bonkhe bantfu banjengami. Kodvwa-ke nguloyo naloyo muntfu unesipho lasiphiwe nguNkulunkulu, lesinye saloluhlobo lolu, lesinye salolwa.
8 Kubantfu labangakashadi nakubafelokati ngitsi, kuhle kutsi bahlale banjengami.
9 Kodvwa nangabe bangakhoni kutibamba, abashade, ngobe kuncono kushada kunekushiswa yinkhanuko.
10 Bantfu labashadile ngibanika leticondziso, kungasimi kodvwa kuyiNkhosi, kutsi umfati akukafaneli ehlukane nendvodza yakhe;
11 kodvwa nangabe ehlukana nayo, akahlale angakashadi nobe aphindze abuyisane nayo; nendvodza akukafaneli imshiye umkayo.
12 Kulaba labanye, kusho mine hhayi iNkhosi, ngitsi: Nangabe umzalwane anemfati longakholwa, kodvwa lomfati avuma kuhlala naye, akangamshiyi;
13 futsi nangabe umfati anendvodza lengakholwa kodvwa ivuma kuhlala naye, akangayishiyi.
14 Ngobe indvodza lengakholwa ingcwelisiwe ngenca yemfati wayo, nemfati longakholwa ungcwelisiwe ngenca yendvodza yakhe lekholwako; kube akusinjalo, ngabe bantfwana benu bangcolile, kodvwa nyalo bangcwele.
15 Kepha nangabe lona longakholwa akhetsa kuhamba, akahambe; umzalwane nobe dzadze akakabopheki etimeni letinjalo, kodvwa Nkulunkulu unibitele kutsi nibe nekuthula.
16 Ngobe wena mfati, wati ngani kutsi ungete wayisindzisa indvodza yakho? Nawe ndvodza, wati ngani kutsi ungete wamsindzisa umkakho?
17 Kodvwa njengobe Jehova abele umuntfu ngamunye, nguloyo naloyo akaphile njengobe Nkulunkulu ambitile. Ngako lomyalo ngiwunika onkhe emabandla.
18 Ukhona yini lowabitwa asokile? Akangabi ngulongakasoki. Ukhona yini lowabitwa angakasoki? Akangasoki.
19 Kusoka akusho lutfo, kantsi nekungasoki nako akusho lutfo, kepha kulalela imitsetfo yaNkulunkulu ngiko lokubalulekile.
20 Umuntfu akachubeke akunobe ngusiphi simo labitwa akuso.
21 Wabitwa usigcili yini? Loko akungakukhatsati; kodvwa nawungakhona kukhululeka, lisebentise lelo tfuba.
22 Ngobe nobe ngubani loseNkhosini futsi lowabitwa asigcili, ungumuntfu lokhululekile weNkhosi; ngendlela lefanako, loyo lowabitwa akhululekile, usigcili saKhristu.
23 Natsengwa ngelinani lelikhulu, ngako yekelani kuba tigcili tebantfu.
24 Bazalwane, umuntfu akachubeke embikwaNkulunkulu akunobe ngusiphi simo labitwa akuso.
25 Mayelana nalabangazange bashade ngite umyalo lovela eNkhosini, kodvwa ngininika umbono wami njengemuntfu iNkhosi leyambonisa umusa, khona ngitokwetsembeka.
26 Ngako ngicabanga kutsi kuncono ngemuntfu kutsi achubeke anjengobe anjalo ngenca yesimo lasuke akuso.
27 Uboshelwe emfatini yini? Nakunjalo, ungafuni kukhululeka. Ukhululekile yini emfatini? Nakunjalo, ungamfuni umfati.
28 Kodvwa ngisho nobe ushada, usuke ungoni. Nangabe umuntfu longazange ashade, sekashada, usuke angoni. Kepha labo labashadako batawuba nelusizi enyameni. Mine-ke ngiyaniphephisa.
29 Ngetulu kwaloko bazalwane, ngiyasho ngitsi, sikhatsi lesisele sesinciphile. Kusukela nyalo, labo labanebafati ababe njengalabete,
30 nalabo labakhalako babe njengalabangakhali, labo labajabulako babe njengalabangajabuli, labo labatsengako babe njengalabete lutfo,
31 nalabo labasebentisa lelive babe njengalabangalisebentisi kakhulu, ngobe simo salelive siyashintja.
32 Ecinisweni angifuni kutsi nikhatsateke. Indvodza lengakashadi ikhatsateka ngetintfo teNkhosi, kutsi ingemukeleka njani eNkhosini.
33 Kepha indvodza leshadile ikhatsateka ngetintfo talelive, kutsi ingemukeleka njani kumkayo,
34 futsi yehlukene ekhatsi. Ngetulu kwaloko, lomsikati longakashadi nobe intfombi ntfo, ikhatsateka ngetintfo teNkhosi kutsi ibe ngcwele emtimbeni nasemoyeni wayo. Kodvwa umfati loshadile ukhatsateka ngetintfo talelive, kutsi angemukeleka njani kumyeni wakhe.
35 Kepha loku ngikusho kuze kuzuze nine, hhayi kutsi ngiyanivimbela, kodvwa ngifuna kunikhutsata kutsi nente loko lokufanele, naloko lokusho kutinikela njalo eNkhosini ngaphandle kwekuphatamiseka.
36 Nangabe lotsite acabanga kutsi uyehluleka kutibamba ekungashadini kwakhe, futsi asendlulile ekuchumeni kwenkhanuko yebusha, nguloku lokufanele akwente: Akente loko lakufunako, utawube angoni. Akashade.
37 Kodvwa nangabe lotsite atimisele enhlitiyweni yakhe futsi angasiboni sidzingo, kepha akwati kutilawula kuloko lakutsandzako, futsi sekente nesincumo enhlitiyweni yakhe sekuhlala angakashadi, utawube wenta kahle.
38 Ngako-ke, loyo loshadako wenta ncono, kodvwa loyo longashadi utawukwenta kancono kakhulu.
39 Umfati ubophekile nangabe nje indvodza yakhe isaphila. Kepha naseyifile, ukhululekile kutsi angashada nanobe ngubani, kube seNkhosini kuphela.
40 Kodvwa ngekwembono wami, utawujabula kakhulu nangabe ahlala anjalo, futsi ecinisweni ngicabanga kutsi nami nginemoya waNkulunkulu.
Tfumela
Tfumela
I-NEW WORLD TRANSLATION OF THE HOLY SCRIPTURES
1 Khorinte 7
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Sifundvo 7
Uyini UMbuso WaNkulunkulu?
1. Uyini uMbuso waNkulunkulu?
UMbuso waNkulunkulu unguhulumende wasezulwini. Utawungena esikhundleni sabo bonkhe laba labanye bohulumende labakhona, futsi utawubangela kutsi intsandvo yaNkulunkulu yentiwe emhlabeni nasezulwini. Leti tindzaba letimnandzi sibili. Madvutane nje UMbuso waNkulunkulu utawenetisa sifiso sebantfu sekuba nahulumende lomuhle. Utawenta nekutsi bonkhe bantfu labahlala emhlabeni babe nebunye.
Umbuso uba nenkhosi. Jehova wabeka Jesu Khristu iNdvodzana yakhe kutsi abe yiNkhosi yeMbuso waKhe.
2. Yini leyenta Jesu kutsi abe yiNkhosi lekahle?
INdvodzana yaNkulunkulu kuyayifanela kuba yiNkhosi ngobe inemusa futsi iyakumelela lokulungile. (Johane 1:14) Futsi inemandla lamanyenti ekusita bantfu ngesizatfu sekutsi itawubusa lomhlaba isezulwini. Ngemuva kwekuvuswa kwakhe, Jesu wenyukela ezulwini futsi walindza ngesekudla saJehova. (Hebheru 10:12, 13) Ekugcineni, Nkulunkulu wamnika emandla ekutsi acale kubusa.
3. Bobani labayawubusa naJesu?
Kunelicembu lelibitwa ngekutsi ‘ngulabangcwele’ leliyawubusa naJesu ezulwini. (Danyela 7:27) Bekucala kulaba labangcwele labakhetfwa bekubaphostoli labetsembekile baJesu. Nanyalo, Jehova seloku uyachubeka nekukhetsa emadvodza nebesifazane labetsembekile kutsi babe yincenye yalaba labangcwele. NjengaJesu, nabo bavuswa sebanemtimba wemoya.
Bangakhi bantfu labatawukuya ezulwini? Jesu wababita ngekutsi ‘ngumhlambi lomncane.’ (Lukha 12:32) Ekugcineni batawukuba ngu-144 000. Bayawubusa lomhlaba bakanye naJesu.
4. Yini leyenteka ngesikhatsi Jesu acala kubusa?
UMbuso waNkulunkulu wacala kubusa nga-1914. * Ngemuva kwekubekwa kutsi abe yiNkhosi, intfo yekucala Jesu layenta kuphonsa Sathane kanye nemadimoni akhe emhlabeni. Sathane watfukutsela kakhulu, wase ucala kubanga tinkinga kuwo umhlaba. (Sembulo 12:7-10, 12) Kusukela ngaleso sikhatsi, kububula kwebantfu bekusolo kwandza. Timphi, indlala, tifo kanye nekutamatama kwemhlaba, konkhe kuyincenye ‘yesibonakaliso’ sekutsi madvutane uMbuso utawulungisa tinkinga tasemhlabeni.
5. Yini leyentiwa nguMbuso waNkulunkulu?
Ngemsebenti wekushumayela lowentiwa emhlabeni wonkhe, uMbuso waNkulunkulu sewuvele ucalile kuhlanganisa sicumbi lesikhulu sebantfu labavela kuto tonkhe tive. Tigidzi tebantfu labatfobekile tiba ngephansi kweMbuso waNkulunkulu loholwa nguJesu. LoMbuso utawubavikela labantfu lapho sewubhubhisa lelive lelibi. Bonkhe labafuna kuzuza eMbusweni waNkulunkulu kufanele bafundze kutfobela Jesu.
Ngaleminyaka lengu-1 000, loMbuso utawuyifeza injongo yaNkulunkulu yasekucaleni ngebantfu. Wonkhe umhlaba utawuba lipharadisi. Ekugcineni, Jesu uyawubuyisela uMbuso kuYise. (1 Khorinte 15:24-26) Ukhona yini umuntfu lomatiko longatsandza kumtjela ngaloMbuso waNkulunkulu?
^ sig. 12 Kute utfole kwatiswa lokubanti mayelana nendlela liBhayibheli lelakhuluma ngayo ngemnyaka wa-1914, fundza emakhasi 215-218 encwadzi letsi Lifundzisani Mbambambamba LiBhayibheli?
Fundza Kabanti
Lifundzisani Mbambambamba LiBhayibheli?
Siphila “Emalangeni Ekugcina” Yini?
Cabangela tento kanye netimo tengcondvo letisitungeletile letifakazela kutsi siphila “emalangeni ekugcina” labiketelwa liBhayibheli.
Bobani Labenta Intsandvo YaJehova Lamuhla?
BoFakazi BaJehova Bawuhlela Njani Umsebenti Wabo Wekushumayela?
Silandzela sibonelo lesabekwa nguJesu ngalesikhatsi alapha emhlabeni. Ngutiphi letinye taletindlela tekushumayela?


text:
Imininingwane Mayelana Nemahhovisi Nekuvakasha
Siyakumema kutsi usivakashele emahhovisini etfu nasendzaweni yekushicilela tincwadzi. Tfola tindzawo netikhatsi tekuvakasha.
ESpain
Testigos Cristianos de Jehová
Ctra. M-108 Torrejón-Ajalvir, km. 5
28864 AJALVIR (MADRID)
SPAIN
+34 918-879-700
Tikhatsi Tekuvakasha
NgeMsombuluko kuya kuLesihlanu
Nga-8:30 ekuseni kuya ku-12:00 emini nanga-2:30 entsambama kuya ku-4:30 entsambama
Kutsatsa li-awa
Lokwentiwa Khona
Kuhunyushwa tincwadzi letisekelwe eBhayibhelini ngelulwimi lwesiBasque, siCatalan, siGalician, ngeSpanish, ngeLulwimi Lwetandla lwaseSpain kanye nesiValencian. Kuphindze kushicilelwe tincwadzi ngeluhlelo lweBraille ngeSpanish. Nawuvakashile ukhonjiswa nemlandvo waBoFakazi BaJehova baseSpain.


text:
JW LIBRARY
Sebentisa Umlandvo—Android
I-JW Library igcina umlandvo wetihloko kanye netehluko teliBhayibheli lotifundzile. Loku kungasita kakhulu, mhlawumbe nawufuna kubuyela embhalweni lowufundzile.
Landzela leticondziso nangabe ufuna kusebentisa lencenye letsi Umlandvo:
Kubuyela emlandvweni
Kucima Umlandvo
Kubuyela emlandvweni
Chafata incenye letsi Umlandvo kuze ubone luhla lwemibhalo kanye netihloko loke watifundza. Chafata lombhalo nobe sihloko lesivela kuloluhla kuze ubuyele kuso.
Kucima Umlandvo
Chafata lencenye letsi Umlandvo kuze uvule luhla lwemlandvo. Chafata lencenye letsi Cima kuze ususe loyomlandvo.
Letincenye takhululwa ngaMay 2014 ku-JW Library 1.2, letihambisana ne-Android 2.3 nobe yakamuva. Nangabe ungatiboni letincenye, sicela ulandzele ticondziso letisesihlokweni lesitsi “Indlela Yekusebentisa i-JW Library—Android,” ngaphansi kwencenye letsi Tfola Kwakamuva.


text:
Litsini LiBhayibheli?
LiBhayibheli lingakusita yini kutsi ubhekane nekukhatsateka?
Ungaphendvula utsini?
Yebo
Cha
Mhlawumbe
Lokushiwo liBhayibheli
“Phonsani konkhe kukhatsateka kwenu [kuNkulunkulu], ngobe uyanikhatsalela.” (1 Phetro 5:7) LiBhayibheli liyakucinisekisa kutsi Nkulunkulu angakusita kutsi uncobe kukhatsateka.
Kukhona yini lokunye lokushiwo liBhayibheli ngalendzaba?
Nawuthantaza, ungatfola “kuthula kwaNkulunkulu” lokucedza kukhatsateka.—Filiphi 4:6, 7.
Ngetulu kwaloko, kufundza liVi laNkulunkulu kungakusita ulwisane nekucindzeteleka.—Matewu 11:28-30.
Kuyoke kuphele yini kukhatsateka?
Labanye bantfu bakholelwa . . . kutsi kukhatsateka nekucindzeteleka kuyincenye yekuphila kwebantfu, kantsi labanye batsi kukhatsateka kutawuphela ngemuva kwekufa. Wena ucabangani?
Lokushiwo liBhayibheli
Nkulunkulu utawucedza tintfo letibangela kukhatsateka. “Kufa ngeke kusaba khona, nekulila, nekukhala kanye nebuhlungu, ngeke kusaba khona.”—Sembulo 21:4.
Kukhona yini lokunye lokushiwo liBhayibheli ngalendzaba?
Nasekubusa uMbuso waNkulunkulu bantfu batawuba nekuthula.—Isaya 32:18.
Tintfo letisikhatsatako naletisibangela kucindzeteleka ngeke sisatikhumbula.—Isaya 65:17.


text:
SEHLUKO 7
Bantfu Labafile Batawuvuswa!
1-3. Yini sonkhe lesigwetjelwe yona, futsi Jehova utasikhulula njani?
ASE uticabange usejele uboshelwe intfo longakayenti, futsi ugwetjwe kutsi uhlale khona imphilo yakho yonkhe. Kute nelitsemba lekutsi uyoke ukhululwe. Likusasa libonakala lingacaci futsi kute nalongakwenta ngaloko. Kutsi kusenjalo, uve kutsi kukhona umuntfu longakhona kukukhulula futsi sewetsembise kukusita. Ungativa njani?
2 Sonkhe sifanana netiboshwa letigwetjelwe kufa. Site indlela yekuphunyuka ngisho nobe singentani. Kodvwa Jehova unawo emandla ekusikhulula ekufeni. Futsi wetsembisile kutsi: “Njengesitsa sekugcina, kufa kutawukwentiwa lite.”—1 Khorinte 15:26.
3 Cabanga nje kutsi utawutiva ukhululeke kangakanani nawungasakhatsateki ngekutsi utakufa! Jehova angeke agcine nje ngekucedza kufa, kodvwa utawuphindze avuse labafile. Ase ucabange nje kutsi loko kutakutsintsa njani wena. Uyasetsembisa kutsi “labafile” batawuphindze baphile. (Isaya 26:19) Loko liBhayibheli likubita ngekutsi kuvuswa ekufeni.
NASIFELWA NGULESIMTSANDZAKO
4. (a) Yini lengasidvudvuta nasifelwe? (b) Bekubobani labanye bangani baJesu?
4 Nasifelwa sihlobo setfu noma umngani, buhlungu lesibuvako nelusizi kuba kukhulu futsi ngalesinye sikhatsi akubeketeleleki. Siphelelwa ngemandla. Kute lesingakwenta lokungamenta kutsi aphindze aphile. Kodvwa liBhayibheli lisidvudvuta kakhulu. (Fundza 2 Khorinte 1:3, 4.) Ase sicoce ngendzaba letasikhombisa kutsi Jehova naJesu bafisa kangakanani kuvusa bantfu lesibatsandzako. Ngalesikhatsi Jesu alapha emhlabeni, bekavame kuvakashela Lazaro kanye nabodzadzewabo, boMata naMariya. Bobatsatfu bebabangani baJesu. LiBhayibheli litsi: “Jesu abebatsandza boMata nadzadzewabo, kanye naLazaro.” Ngalelinye lilanga, Larazo wafa.—Johane 11:3-5.
5, 6. (a) Wenta njani Jesu nakabona tihlobo kanye nebangani baLazaro baselusizini? (b) Yini lesidvudvutako nasicabanga ngendlela Jesu laphatseka ngayo ngekufa?
5 Jesu waya kuyodvudvuta boMata naMariya. Watsi Mata nakeva kutsi Jesu uyeta, waphuma edolobheni wayomhlangabeta. Wajabula nakahlangana naJesu, kodvwa wase utsi kuye: “Kube mane bewukhona, ngabe umnaketfu akafi.” Bekacabanga kutsi Jesu sewephutile. Jesu watsi nakabona Mariya akhala, weva buhlungu, naye wakhala. (Johane 11:21, 33, 35) Weva buhlungu natsi lesibuvako nasifelwa ngulesimtsandzako.
6 Kuyasidvudvuta kwati kutsi Jesu kumvisa buhlungu njengatsi kufelwa. Jesu ufute Babe wakhe. (Johane 14:9) Jehova unemandla ekucedza kufa kungaphindze kube khona futsi nguloko kanye latakwenta masinyane.
“LAZARO, PHUMA!”
7, 8. Yini lebeyenta Mata angafuni kutsi kususwe lelitje lebelivale umhume waLazaro, kodvwa yini Jesu layenta?
7 Watsi Jesu nakefika emhumeni lebekungcwatjwe kuwo Lazaro, wakhandza uvalwe ngelitje lelikhulu. Jesu wase utsi: “Susani lelitje.” Kodvwa Mata abengafuni kutsi balisuse ngobe Lazaro abesanemalanga lamane angcwatjiwe. (Johane 11:39) Bekangakwati loko Jesu bekafuna kukwenta kute asite umnakabo.
8 Jesu wase utsi kuLazaro: “Phuma!” Lokwalandzela lapho kwabamangalisa kakhulu boMata naMariya. “Lomuntfu labefile waphuma, tinyawo netandla takhe kugigwe ngetindvwangu.” (Johane 11:43, 44) Lazaro abesavusiwe! Waphindze waba kanye netihlobo takhe nebangani. Bebangambamba, bamtsintse futsi bakhulume naye. Leso bekusimangaliso lesikhulu! Jesu abesamvusile Lazaro.
“NTFOMBATANA, NGITSI KUWE: ‘VUKA!’”
9, 10. (a) Jesu wawatsatsaphi emandla ekuvusa labafile? (b) Tibaluleke ngani tindzaba letimayelana nekuvuswa kwebantfu?
9 Bekasebentisa emandla akhe yini Jesu nakavusa bantfu? Cha. Jesu wathantaza kuJehova ngaphambi kwekutsi avuse Lazaro, futsi Jehova wamnika emandla ekumvusa. (Fundza Johane 11:41, 42.) Bakhona labanye bantfu labavuswa ngaphandle kwaLazaro. LiBhayibheli lisitjela ngentfombatana lebeyineminyaka lengu-12 lebeyigula kakhulu. Babe wayo Jayiru, abengenta noma ngabe yini kuze iphile, futsi wancenga Jesu kutsi ayiphilise. Jayiru bekete lomunye umntfwana ngaphandle kwayo. Jayiru watsi asakhuluma naJesu kwefika lamanye emadvodza atsi: “Indvodzakati yakho seyifile. Ungabe usamhlupha uMfundzisi.” Kodvwa Jesu watsi kuJayiru: “Ungesabi, kodvwa bani nekukholwa, lomntfwana utawuphila.” Wase uhamba naye baya ekhaya lakhe. Nabasasondzela kulendlu Jesu abebona futsi eva bantfu bakhala. Wase utsi kubo: “Ningakhali, ngobe akakafi kodvwa ulele.” Batali balentfombatana kungenteka batibuta kutsi abesho kutsini Jesu. Jesu wase ucela bonkhe labebakhona kutsi bahambe, futsi wangenisa batali bayo endlini labekunalentfombatana khona. Wefike wayibamba ngesandla watsi kuyo: “Ntfombatana, ngitsi kuwe: ‘Vuka!’” Ase ucabange nje kutsi batali bayo bajabula kangakanani ngalesikhatsi isukuma masinyane ihamba! Jesu abesayivusile indvodzakati yabo. (Makho 5:22-24, 35-42; Lukha 8:49-56) Kusukela ngalelo langa, njalo nababona lendvodzakati yabo, bebakhumbula loko Jehova bekabentele kona asebentisa Jesu. *
10 Bantfu lebebavuswe nguJesu baphindze bafa ngemva kwesikhatsi. Kodvwa lesikufundzako ngabo kuligugu ngoba kusiniketa litsemba. Jehova uyafuna kubavusa bantfu, futsi utabavusa.
LESIKUFUNDZAKO ETINDZABENI TALABAKE BAVUSWA
11. UmBhalo weMshumayeli 9:5 usifundzisani ngaLazaro?
11 LiBhayibheli likubeka ebaleni kutsi “labafile abati lutfo.” Nguloko-ke lokwenteka kuLazaro. (Umshumayeli 9:5) Bekufana nekutsi ulele, njengobe Jesu abeshito. (Johane 11:11) Ngalesikhatsi asethuneni, Lazaro ‘abengati lutfo.’
12. Sati ngati kutsi Lazaro wavuswa mbamba?
12 Banyenti bantfu lababona ngalesikhatsi Jesu avusa Lazaro. Ngisho nebantfu lebebangamtsandzi Jesu bati kutsi umvusile. Lazaro besekaphila futsi loko kwaba bufakazi bekutsi vele uvusiwe. (Johane 11:47) Bantfu labanyenti bebaya kuyovakashela Lazaro, loku kwenta kutsi bakholwe kutsi Jesu abetfunywe nguNkulunkulu. Titsa taJesu taphatseka kabi ngaloko, kangangekutsi taze tenta emacebo ekubulala Jesu naLazaro.—Johane 11:53; 12:9-11.
13. Yini lesenta singangabati kutsi Jehova utabavusa labafile?
13 Jesu watsi “bonkhe labasemathuneni” batawuvuswa. (Johane 5:28) Loku kusho kutsi bonkhe labakhunjulwa nguJehova batawuvuswa. Kodvwa kudzingeka kutsi Jehova akhumbule tonkhe tintfo letimayelana nemuntfu kute akhone kumvusa. Angakhona yini vele kwenta loko? Cabanga ngetigidzigidzi tetinkhanyeti letisesibhakabhakeni. LiBhayibheli lisitjela kutsi utati tonkhe ngemagama ato. (Fundza Isaya 40:26.) Nangabe Jehova angakhumbula tonkhe tinkhanyeti ngemagama ato, asingabati-ke kutsi kungaba melula kukhumbula bonkhe latabavusa. Ngetulu kwaloko, Jehova wadala konkhe lokukhona, ngako unawo emandla ekuvusa bantfu labafile.
14, 15. Lokwashiwo nguJobe kusifundzisani ngekuvuswa kwalabafile?
14 Jobe, indvodza lebeyetsembekile kuJehova, beketsemba kutsi labafile batawuvuswa. Wake wabuta watsi: “Nangabe umuntfu afa, uyawuphindze aphile yini?” Naku labese uyakusho kuJehova: “Uyawungibita, mine ngikuphendvule. Uyawufisa kubona leso sidalwa lesentiwa tandla takho.” Jobe bekati kutsi Jehova usibuke ngalabovu sikhatsi sekutsi avuse labafile.—Jobe 14:13-15.
15 Kukuphatsa njani kwati kutsi bantfu labafile bayophindze bavuswe? Kungenteka uyatibuta kutsi, ‘Batawuvuswa yini bangani bami netihlobo lesetashona?’ Kuyasidvudvuta kwati kutsi Jehova utimisele mbamba kubavusa labafile. Ase sicoce ngekutsi liBhayibheli litsi labafile batawuvuselwa kuphi nekutsi bobani vele labatawuvuswa.
“BATAWULIVA LIVI LAYO FUTSI BAPHUME”
16. Yini letawujabulisa bantfu labatawube bavusiwe emhlabeni?
16 Bantfu labavuswa lokukhulunywa ngabo eBhayibhelini, bebaphindze baphile lamhlabeni kanye nemindeni yabo nebangani. Nguloko lokutakwenteka nasesikhatsini lesitako, kodvwa khona kutawubancono kakhulu. Sisho ngani? Sisho ngoba labavusiwe batawuphila phakadze bangasaphindzi bafe, netimo labatophila ngaphansi kwato titawehluka kakhulu kuleto lesitibona emhlabeni lamuhla. Kutawube sekute timphi, bubi, kanye nekugula.
17. Bobani labatawuvuswa?
17 Bobani labatawuvuswa? Jesu watsi: “Bonkhe labasemathuneni batawuliva livi layo futsi baphume.” (Johane 5:28, 29) NemBhalo weSembulo 20:13 utsi: “Lwandle lwakhipha labafile lebebakulo, kufa neliThuna nako kwakhipha labafile lebebakuko.” Kutawuvuswa tigidzigidzi tebantfu. Nemphostoli Pawula, watsi kutawuvuswa ‘labalungile nalabangakalungi.’ (Fundza Imisebenti 24:15.) Kusho kutsini loko?
18. Bobani ‘labalungile’ labatawuvuswa?
18 ‘Labalungile’ bafaka ekhatsi bonkhe bantfu lebebatsembekile kuJehova, labaphila ngesikhatsi Jesu asengakafiki emhlabeni. Labanye babo boNowa, Abrahama, Sarayi, Mosi, Ruthe kanye na-Esta. Labo bantfu batawuvuselwa kuphila lamhlabeni. Ungafundza ngalabanye babo emBhalweni wemaHebheru sehluko 11. Kutakwentekani kubantfu labafa betsembekile kuJehova esikhatsini salamuhla? Nabo ‘balungile,’ ngako batawuvuswa.
19. Bobani ‘labangakalungi’ labatawuvuswa? Nguliphi litfuba Jehova latawubaniketa lona?
19 ‘Labangakalungi’ bafaka ekhatsi tigidzigidzi tebantfu labangalitfolanga litfuba lekwati Jehova. Jehova usengakabakhohlwa ngisho nobe sebafa. Utawubavusa batfole litfuba lekufundza ngaye baphindze bamkhonte.
20. Yini letawubangela kutsi kungavuswa wonkhe muntfu?
20 Loko kusho kutsi wonkhe umuntfu lofile utawuvuswa yini? Cha. Jesu washo kutsi labanye bantfu ngeke bavuswe. (Lukha 12:5) Ngubani lotawuncuma kutsi umuntfu uyavuswa nobe akavuswa? Jehova nguye uMehluleli lomkhulu kodvwa uvumele naJesu kutsi “ehlulele labaphilako nalabafile.” (Imisebenti 10:42) Nome ngabe ngubani lowenta tintfo letimbi, longafuni nekutiyekela angeke avuswe.—Fundza liphuzu 19 ngephasi kwesihloko lesitsi Imininingwane Lesekugcineni.
KUVUSELWA EZULWINI
21, 22. (a) Kusho kutsini kuvuselwa ezulwini? (b) Ngubani umuntfu wekucala lowavuselwa ezulwini?
21 LiBhayibheli liphindze lisitjele kutsi bakhona bantfu labatawuphila ezulwini. Umuntfu lovuselwa ezulwini akavuswa anemtimba wenyama, kodvwa uvuswa anemtimba longumoya.
22 Umuntfu wekucala lowavuswa ngalendlela nguJesu. (Johane 3:13) Jehova wamvusa ngemuva kwemalanga lamatsatfu afile. (Tihlabelelo 16:10; Imisebenti 13:34, 35) Jesu akavuswanga anemtimba wenyama. Phetro, umphostoli waJesu uyachaza kutsi Jesu “wabulawa ayinyama, kodvwa wavuswa angumoya.” (1 Phetro 3:18) Jesu wavuswa angumuntfu longumoya lonemandla lamakhulu! (1 Khorinte 15:3-6) Kodvwa liBhayibheli liyasho kutsi bekungeke kube nguye yedvwa lovuswa ngaleyo ndlela.
23, 24. Bobani labakha ‘umhlambi lomncane’ Jesu lakhuluma ngawo, futsi batawuba bangakhi?
23 Naku Jesu lakutjela bafundzi bakhe ngaphambi nje kwekutsi afe: “Ngiyahamba kuze ngiyonilungisela indzawo.” (Johane 14:2) Loku bekusho kutsi labanye kubalandzeli bakhe bebatawuvuselwa kuyophila naye ezulwini. Bebatawuba bangakhi? Jesu watsi bebatawuba mbalwa, babe ‘ngumhlambi lomncane.’ (Lukha 12:32) Johane, umphostoli waJesu wavele washo kutsi bebayoba bangakhi ngalesikhatsi abona Jesu ‘eme eNtsabeni iSiyoni [lesezulwini], akanye nalabatinkhulungwane letilikhulu nemashumi lamane nakune’ (144 000).—Sembulo 14:1.
24 Bekutawucala nini kuvuswa kwalamaKhristu langu-144 000? LiBhayibheli liyasitjela kutsi bekutawucala ngemuva kwekutsi Khristu asacale kubusa ezulwini. (1 Khorinte 15:23) Sesiphila kuleso sikhatsi nyalo, futsi linyenti kulaba labangu-144 000 selivele livusiwe. Laba labasesele lamuhla, batawuvele bavuselwe ezulwini nabafa. Kodvwa-ke linyenti lebantfu litawuvuswa esikhatsini lesitako, livukele kuphila emhlabeni loliPharadisi.
25. Sitawufundza ngani esehlukweni lesilandzelako?
25 Sekusele kancane kutsi Jehova akhulule bonkhe bantfu ekufeni futsi kufa ngeke kuphindze kube khona! (Fundza Isaya 25:8.) Kepha bayokwentani-ke laba labaya ezulwini? LiBhayibheli liyasichazela kutsi, bayobusa naJesu kuhulumende wasezulwini. Esehlukweni lesilandzelako sitawufundza kabanti ngalohulumende.
^ sig. 9 Kuletinye tindzaba letiseBhayibhelini sifundza ngekuvuswa kwalabadzala nalabancane, kwemadvodza nebafati, kanye nekwebantfu lebebangema-Israyeli nalebebangasiwo. Letindzaba ungatitfola kunayi imiBhalo lelandzelako: 1 Emakhosi 17:17-24; 2 Emakhosi 4:32-37; 13:20, 21; Matewu 28:5-7; Lukha 7:11-17; 8:40-56; Imisebenti 9:36-42; 20:7-12.